4. การประกอบธุรกิจของแต่ละสายผลิตภัณฑ์

  4.1 ลักษณะของผลิตภัณฑ์

บริษัทฯ และบริษัทย่อยเป็นผู้ผลิตและจำหน่ายผลิตภัณฑ์ปิโตรเคมีและผลิตภัณฑ์ปิโตรเลียม
โดยมีรายละเอียดดังนี้

4.1.1 ผลิตภัณฑ์ปิโตรเคมี

(1) โอเลฟินส์

  โอเลฟินส์ ประกอบด้วย เอทิลีน โพรพิลีน และบิวทาไดอีน
  ใช้เป็นวัตถุดิบสำหรับผลิตเม็ดพลาสติกชนิดต่างๆ ได้แก่ เม็ดพลาสติกชนิดโพลีเอทิลีน (PE)
  และโพลีโพรพิลีน (PP) บริษัทฯ มีกำลังการผลิตโอเลฟินส์ 728,000 ตันต่อปี ประกอบด้วย
  เอทิลีน 360,000 ตันต่อปี โพรพิลีน 312,000 ตันต่อปี และบิวธาไดอีน 56,000 ตันต่อปี
  โอเลฟินส์ที่บริษัทฯ ผลิตได้ส่วนใหญ่ใช้เป็นวัตถุดิบสำหรับโรงงานในกลุ่มบริษัทฯ

  นอกจากนี้ ผลิตภัณฑ์พลอยได้จากโรงงานโอเลฟินส์ ได้แก่ อะเซทีลีนแบล็ค (Acetylene
  Black) มีลักษณะเป็นผงละเอียดสีดำ มีคุณสมบัติเด่นในเรื่องความบริสุทธิ์และการนำไฟฟ้าสูง
  นิยมนำไปใช้เป็นวัตถุดิบในการผลิตถ่านไฟฉาย ผลิตภัณฑ์โพลีเมอร์และยาง ปัจจุบันบริษัทฯ
  มีกำลังการผลิตอะเซทีลีนแบล็ค 4,000 ตันต่อปี

(2) อะโรเมติกส์

ผลิตภัณฑ์อะโรเมติกส์หรือ BTX ประกอบด้วย เบนซิน (Benzene) โทลูอีน (Toluene) ไซลีน
(Xylene) ใช้เป็นวัตถุดิบสำหรัลผลิตเม็ดพลาสติกกลุ่มสไตรีนิค ปัจจุบันบริษัทฯ
มีกำลังการผลิตอะโรเมติกส์ 367,000 ตันต่อปี
อะโรเมติกส์ที่ผลิตได้ใช้เป็นวัตถุดิบสำหรับโรงงานในเครือของบริษัทฯ
และจำหน่ายให้บุคคลภายนอกบางส่วน

(3) โพลิเมอร์

  บริษัทฯ และบริษัทย่อยเป็นผู้ผลิตภัณฑ์โพลิเมอร์หรือเม็ดพลาสติกภายใต้เครื่องหมายการค้า
  “POLIMAXX” ผลิตภัณฑ์เม็ดพลาสติกจัดเป็นผลิตภัณฑ์ปิโตรเคมีขั้นปลาย
  ซึ่งอุตสาหกรรมต่อเนื่องสามารถนำไปผลิตเป็นผลิตภัณฑ์พลาสติกสำเร็จรูปชนิดต่างๆ
  ผลิตภัณฑ์เม็ดพลาสติกของบริษัทฯ ประกอบเม็ดพลาสติกกลุ่มโพลีโอเลฟินส์ (Polyolefins)
  ได้แก่ HDPE PP และกลุ่มสไตรีนิค (Styrenics) ได้แก่ ABS PS EPS
  เม็ดพลาสติกที่ผลิตได้จะมีคุณสมบัติที่แตกต่างกัน ตามลักษณะของการนำไปใช้งาน ดังนี้

  (3.1) เม็ดพลาสติกโพลีเอทธิลีนชนิดความหนาแน่นสูง (High Density Polyethylene -
  HDPE)

  เม็ดพลาสติกชนิด HDPE ของบริษัทฯ
  เป็นเม็ดพลาสติกโพลีเอทธิลีนชนิดความหนาแน่นสูงที่มีคุณสมบัติเหนียว ทนแรงกระแทกได้สูง แข็ง
  มีสีขาวขุ่น ทนต่อสารเคมี และรักษารูปทรงได้ดี เม็ดพลาสติก HDPE
  เหมาะสำหรับการนำไปขึ้นรูปในงานต่างๆ ดังต่อไปนี้

-   งานแผ่นฟิล์ม (Film) HDPE ได้รับความนิยมใช้ในงานฟิล์มมากที่สุด เนื่องด้วย HDPE
    มีลักษณะเหนียว ทนแรงกระแทกสูง สามารถทำให้เป็นแผ่นบางได้ง่าย
    จึงนิยมใช้ผลิตเป็นถุงบรรจุสินค้าที่ต้องการความแข็งและการทรงตัว เช่น
    ถุงใส่ของแบบมีหูหิ้วที่ใช้ตามห้างสรรพสินค้า หรือผสมกับ LDPE/LLDPE
    เพื่อผลิตเป็นถุงชนิดใช้งานหนัก เช่น ถุงใช้งานอุตสาหกรรม เป็นต้น

-   งานเป่าเข้าแบบ (Blow Molding) นิยมใช้ในงานเป่าเข้าแบบ รองลงมาจากงานฟิล์ม
    เนื่องด้วย HDPE มีลักษณะทนแรงกระแทก แข็งทรงรูปดี เป่าเข้าแบบได้ง่าย
    นอกจากนี้ยังมีความคงทนต่อการกัดกร่อนของสารเคมี
    จึงเหมาะสำหรับการนำไปผลิตเป็นขวดบรรจุน้ำดื่ม น้ำผลไม้ นม ขวดบรรจุน้ำมันเครื่อง
    ขวดเครื่องสำอางและแชมพู ถังน้ำ ถังน้ำมันเชื้อเพลิง และสารเคมี เป็นต้น

-   งานฉีดเข้าแบบ (Injection Molding) เหมาะสำหรับการขึ้นรูปแบบฉีดที่มีลักษณะเนื้อแข็ง
    ทนต่อแรงบิดและแรงกระแทกสูง น้ำหนักเบา
    จึงเหมาะสำหรับการนำไปใช้ในการผลิตผลิตภัณฑ์เครื่องใช้ในบ้าน ภาชนะขนาดเล็ก
    ผลิตภัณฑ์ในงานอุตสาหกรรมที่ต้องรับน้ำหนักและทนแรงกระแทกบ่อย เช่น แท่นรองสินค้า
    (Pallet) ภาชนะบรรจุ หรือ ลังบรรจุผลไม้ และเครื่องดื่ม เป็นต้น

-   งาน Yarn/Monofilament Extrusion ในรูปของเส้นเทป และเส้นใย มีลักษณะเหนียว
    ทนแรงดึง และแรงยืดตัวได้ดี มีความมันเงาดี ดังนั้นจึงเหมาะสำหรับทำเชือก แห และอวน
    ผ้าใบสาน ถุงสาน เป็นต้น

-   งานผลิตท่อ (Pipe Extrusion) HDPE ในรูปของท่อ
    มีลักษณะที่เหมาะสมต่องานผลิตท่อน้ำประปา ท่อร้อยสายไฟฟ้า ซึ่งมีคุณสมบัติเชิงกลที่ทนแรงดึง
    ทนแรงกระแทก มีความยืดหยุ่นสูง และทนต่อสภาพแวดล้อม

  (3.2) เม็ดพลาสติกชนิดโพลีโพรพิลีน (Polypropylene - PP)

  เม็ดพลาสติก PP ของบริษัทฯ เป็นเม็ดพลาสติกที่มีคุณสมบัติที่ใกล้เคียงกับเม็ดพลาสติกชนิด HDPE
  และ LDPE จึงสามารถใช้ทดแทนกันได้ในระดับหนึ่ง แต่ PP สามารถทนความร้อนได้สูงกว่า
  HDPE เหนียว แข็งแกร่ง ทนต่อแรงอัดและแรงกระแทก ไม่สึกกร่อนง่าย ทนต่อสารเคมี
  เป็นฉนวนไฟฟ้าที่ดี ปัจจุบันมีการนำเม็ดพลาสติกชนิด PP ไปใช้ในการผลิตในรูปแบบต่างๆ ดังนี้

-   งานแผ่นฟิล์ม (Film) ใช้ในการผลิตแผ่นพลาสติกที่ต้องการความใส
    เพื่อใช้เป็นถุงพลาสติกประเภทถุงร้อน ฟิล์มห่อของทั่วไปหรือบรรจุอาหาร เป็นต้น

-   ในรูปของเส้นใย/เส้นเทป (Filament/Yarn) ใช้ในงานทอกระสอบสาน ถุงหอม
    ถุงกระเทียม ผ้าใบสาน ส่วนเส้นใยกลม (Filament) มี 2 ลักษณะ คือ Mono-Filament
    (เส้นใยเดี่ยว) ใช้ในงานทำเชือก ที่ต้องการรับแรงมากๆ เช่น เชือกใยยักษ์ หรือ
    Multi-Filament (เส้นใยกลุ่ม) ใช้ในงานสายเข็มขัด และสายกระเป๋า

-   งานฉีดเข้าแบบ (Injection Molding) เหมาะสำหรับการผลิตเครื่องใช้ในบ้าน
    เครื่องครัว ชิ้นส่วนรถยนต์ ชิ้นส่วนเครื่องใช้ไฟฟ้า เปลือกแบตเตอรี่ ถังบรรจุสี
    และเฟอร์นิเจอร์กลางแจ้ง เป็นต้น

-   งานเป่าเข้าแบบ (Blow Molding) มีคุณสมบัติในการผลิตบรรจุภัณฑ์ใส
    ที่ให้ผิวแข็งทนต่อกรดและด่าง มีความสะอาดปลอดภัยสูงเหมาะแก่การใช้เป็นขวดบรรจุอาหาร
    หรือขวดบรรจุเครื่องสำอาง เป็นต้น

-   งานรีดเป็นแผ่น (Sheet Extrusion) ได้รับความนิยมมากขึ้น เนื่องจาก PP
    ให้การทรงรูปชิ้นงานที่ดี สามารถ recycle ได้ และราคาไม่สูงมากนัก ซึ่งงานที่ใช้ PP
    sheet มีตั้งแต่งานแฟ้มเอกสารต่างๆ งาน vacuum forming ได้แก่ งาน packaging
    ต่างๆ เช่น ถ้วยน้ำหรือถาดใส่ของต่างๆ

  (3.3) เม็ดพลาสติกชนิด Acrylonitrile-Butadiene-Styrene (ABS)

  ABS ของบริษัทฯ เป็นเม็ดพลาสติกที่มีคุณสมบัติเด่นในการทนแรงกระแทกได้ดี (High Impact
  Strength) มีความมันเงาที่ผิว (High Gloss) ทนความร้อน (High Heat) แข็งแกร่ง
  (High Stiffness and High Rigidity) และทนต่อสารเคมีได้ดี (High Chemical
  Resistance) นิยมนำไปใช้ในด้าน

-   งานฉีดเข้าแบบ (Injection Molding)

  คือการนำเม็ดพลาสติกไปฉีดเข้าแบบเพื่อให้ได้ชิ้นงานตามต้องการ
  เหมาะสำหรับการนำไปใช้งานต่างๆ ได้แก่

-   เครื่องใช้ไฟฟ้า ได้แก่ ชิ้นงานส่วนประกอบหม้อหุงข้าว เตารีด โทรศัพท์ พัดลม
    แป้นพิมพ์คอมพิวเตอร์ และโทรทัศน์ เนื่องจาก ABS มีคุณสมบัติเด่นคือทนต่อความร้อนสูง
    มีความมันเงา สามารถชุบโลหะได้ดี มีอัตราการไหลสูง และมีการหน่วงเหนี่ยวการติดไฟที่ดี

-   ชิ้นส่วนยานยนต์ ได้แก่ กระจกมองข้าง Console Box แผงหน้าปัดรถยนต์
    และชิ้นส่วนรถจักรยานยนต์ ได้แก่ แผงหน้าปัด หน้ากาก บังโคลน หมวกกันน็อก เนื่องจาก
    ABS มีคุณสมบัติด้านความแข็งแรงทนทาน ทนความร้อน ทนต่อแรงกระแทกสูง
    มีการเกาะติดของสีที่ดี ทนต่อตัวทำละลายจำพวกทินเนอร์ และให้ความมันเงา

-   เครื่องใช้ในครัวเรือน ได้แก่ ชิ้นส่วนเครื่องเรือน สุขภัณฑ์ เนื่องจาก ABS
    มีคุณสมบัติมีความมันเงาสูง ทนแรงกระแทก สามารถชุบโลหะได้ดี และทนต่อสารเคมีได้ดี

-   ของเด็กเล่น เนื่องจากเม็ดพลาสติกชนิด ABS มีคุณสมบัติทนต่อการแตกหัก
    หากแตกหักก็จะไม่เกิดเหลี่ยมคม (Sharp Point) ที่เป็นอันตรายต่อเด็ก
    รวมถึงมีความมันเงาสูง และให้สีที่สดใส

-   งานรีด (Extrusion) โดยการนำเม็ดพลาสติกไปรีดเป็นแผ่น แล้วจึงนำไปขึ้นรูปด้วยวิธี
    Vacuum เช่น ผนังตู้เย็น เป็นต้น

  (3.4) เม็ดพลาสติกชนิด Acrylonitrile Styrene (SAN)

  SAN หรือ AS ของบริษัทฯ เป็นเม็ดพลาสติกที่ให้คุณสมบัติความใส ความแข็ง ความแกร่ง
  ความเหนียว การทนความร้อน และทนสารเคมีได้ดีกว่า PS จึงนิยมนำไปใช้ในงานฉีด
  (Injection Molding) ได้แก่

-   ชิ้นส่วนยานยนต์ เช่น เลนส์ไฟหน้า ไฟท้าย ไฟเลี้ยว แต่มีการใช้ไม่มากนัก
    เนื่องจากคุณสมบัติด้านความใส การทนแรงกระแทก
    รวมทั้งการทนต่อแสงแดดที่จะทำให้กรอบแตก ยังไม่ดีเท่า PMMA แต่มีราคาถูกกว่า
    จึงถูกใช้แทนในตลาดที่เน้นราคาถูกเป็นส่วนใหญ่

-   เครื่องใช้ภายในบ้าน เช่น สุขภัณฑ์ ไฟแช็ค ภาชนะใส่ของ ซึ่งได้รับความนิยมใช้มาก
    เนื่องจากมีคุณสมบัติเฉพาะตัวที่ดี

-   เครื่องใช้ไฟฟ้า ได้แก่ ใบพัดพัดลม หน้ากากแอร์ เครื่องปั่นน้ำผลไม้
    เนื่องจากมีคุณสมบัติให้ความมันเงา ความคงรูปสูง การทนความร้อน และสารเคมีได้ดี
    โดยเฉพาะอย่างยิ่งการทนต่อแรงเฉือนได้ดี

  (3.5) เม็ดพลาสติกชนิด Polystyrene (PS)

  PS ของบริษัทฯ สามารถแบ่งตามคุณสมบัติได้เป็น 2 ประเภท คือ

  - GPPS (General Purpose Polystyrene)

  คือเม็ดพลาสติก PS ที่ให้ความใสมาก มีความแข็งและความสามารถในการขึ้นรูปเป็นชิ้นงานง่าย
  โดยไม่ต้องอบเม็ดก่อน แต่มีข้อเสียคือทนแรงกระแทกได้น้อย (Low Impact Strength)
  จึงนิยมใช้กับชิ้นงานที่เน้นความใสมากๆ และต้องการความทรงรูปสูง ตัวอย่างเช่น ตลับเทป
  ตลับซีดี เครื่องใช้ไฟฟ้า เครื่องใช้ในครัวเรือน เป็นต้น

-   HIPS (High Impact Polystyrene)

  คือเม็ดพลาสติก PS ที่สามารถทนแรงกระแทกได้มากกว่า GPPS เนื่องจากมีการพัฒนาโดยใส่
  Butadiene แต่จะสูญเสียคุณสมบัติด้านความใส อย่างไรก็ตามจากที่ราคาเม็ดพลาสติก HIPS
  ต่ำกว่าราคาเม็ดพลาสติก ABS ค่อนข้างมาก จึงถูกใช้ทดแทนเม็ดพลาสติก ABS
  ในงานที่ต้องการลดต้นทุน แต่จะให้ความเงา และการทรงรูปที่ด้อยกว่า เม็ดพลาสติกทั้ง 2
  ประเภทเหมาะสำหรับการนำไปใช้ในการผลิตขึ้นรูปต่างๆ ดังนี้

-   งาน Injection Molding ตลับเทป ตลับวีดีโอ ตลับซีดี และเครื่องใช้ในครัวเรือน เป็นต้น

-   งาน Sheet & Film Extrusion ได้แก่ ถ้วยไอศครีม ฟิล์มที่ใช้ในการห่อดอกไม้ เป็นต้น

  (3.6) เม็ดพลาสติกชนิด Expandable Polystyrene (EPS)

  EPS ของบริษัทฯ มีลักษณะเป็นเม็ดกลมๆ สีขาว ซึ่งใช้สไตรีนมอนอเมอร์เป็นวัตถุดิบหลัก
  และใช้แก๊สเพนเทน (Pentane) เป็นสารทำให้พองตัว (Blowing Agent)
  ซึ่งบริษัทฯใช้ในกระบวนการผลิต โดยจะไม่มีการใช้สาร CFC ซึ่งทำลายชั้นบรรยากาศโอโซน
  เม็ดพลาสติก EPS สามารถนำไปใช้งานดังนี้

-   งาน Packaging ได้แก่ โฟมใช้กันกระแทกในงานบรรจุภัณฑ์ของ เครื่องใช้ไฟฟ้าต่างๆ
    เป็นต้น

-   งาน Block ได้แก่ ฉนวนกันความร้อนในห้องเย็นสำหรับงานประมง งาน ก่อสร้าง
    และงานประดิษฐ์ตกแต่ง เป็นต้น

  (4) โพลีออล

  ผลิตภัณฑ์โพลีออล ได้แก่ โพลีเอสเทอร์ และโพลีอีเทอร์โพลีออล (Polyether Polyol)
  เป็นวัตถุดิบสำหรับผลิตโพลียูรีเทน ซึ่งนำไปผลิตเป็นผลิตภัณฑ์ชนิดต่างๆ เช่น
  โฟมที่ใช้ในการทำเฟอร์นิเจอร์
  โฟมที่ใช้เป็นฉนวนกันการถ่ายเทความร้อนในอุตสาหกรรมก่อสร้างอาคาร
  และอุปกรณ์ทำความเย็นต่างๆ และโฟมสังเคราะห์ซึ่งใช้ทำพื้นรองเท้า โดยใช้ Propylene
  Oxide ซึ่งนำเข้าจากต่างประเทศเป็นวัตถุดิบหลัก

  ผลิตภัณฑ์โพลีออลดำเนินการผลิตและจำหน่ายโดย บริษัท ไออาร์พีซี โพลีออล จำกัด
  ซึ่งเป็นบริษัทฯ ย่อยในสัดส่วนร้อยละ 99.99 มีกำลังการผลิต 25,000 ตันต่อปี
  โดยมีโรงงานตั้งอยู่ในเขตประกอบการอุตสาหกรรมเดียวกับไออาร์พีซีที่จังหวัดระยอง

  (5) กลุ่มผลิตภัณฑ์พิเศษหรือผลิตภัณฑ์นวัตกรรม

  บริษัทฯ ให้ความสำคัญกับการวิจัยและพัฒนาอย่างต่อเนื่อง โดยการพัฒนาองค์ความรู้ภายใน
  (Self Development) เพื่อรองรับความต้องการของลูกค้าที่หลากหลาย
  และภาวะเศรษฐกิจที่เปลี่ยนแปลงอย่างรวดเร็ว
  ตลอดจนสามารถตอบสนองความต้องการและคาดหวังของลูกค้าได้อย่างสูงสุด
  รวมถึงใส่ใจต่อการรักษาสิ่งแวดล้อม

  กลุ่มผลิตภัณฑ์พิเศษของบริษัทฯ แบ่งเป็น

  (5.1) ผลิตภัณฑ์กลุ่มสไตรีนิค ประกอบด้วย

1.  Green ABS เป็นผลิตภัณฑ์ที่บริษัทฯ สามารถผลิตได้เป็นรายแรกในโลก
    และได้จดลิขสิทธิ์กระบวนการผลิตเป็นที่เรียบร้อยแล้ว
    โดยการนำเอายางธรรมชาติมาทดแทนการใช้ยางสังเคราะห์ในการผลิตเม็ดพลาสติก ABS
    ซึ่งนวัตกรรมนี้ สามารถนำไปเป็นโครงการช่วยเหลือเกษตรกร และลดการนำเข้า
    อีกทั้งยังเป็นไปตามโครงการกลไกพัฒนาที่สะอาดด้วย

2.  Anti–dripping Additive
    เป็นสารเติมแต่งสำหรับโพลิเมอร์ที่มีคุณสมบัติช่วยป้องกันการหยดตัวของโพลิเมอร์เมื่อติดไฟ
    ซึ่งบริษัทฯ ได้พัฒนาขึ้นด้วยนาโนเทคโนโลยี ทำให้สามารถกระจายตัวได้ดีในโพลิเมอร์
    อีกทั้งยังสามารถจัดเก็บได้ที่อุณหภูมิห้อง
    ซึ่งช่วยลดต้นทุนในด้านการเก็บรักษาและการจัดส่งผลิตภัณฑ์ เหมาะสำหรับการเติม
    โพลิเมอร์หลากหลายชนิดที่ต้องการ เพิ่มคุณสมบัติเกี่ยวกับการหน่วงไฟตามมาตรฐาน UL-94
    (V.0) ปัจจุบันบริษัทฯ ได้นำสารเติมแต่งนี้ไปพัฒนาผลิตภัณฑ์เม็ดพลาสติก ABS-Flame
    Retardant Grade ให้มีคุณสมบัติดียิ่งขึ้นด้วย

3.  Methyl Methacrylate – Butadiene Styrene (MBS) เป็นผลิตภัณฑ์สารเติมแต่ง
    ซึ่งใช้เป็นวัตถุดิบในการผลิตพลาสติกที่ต้องการเพิ่มคุณสมบัติความทนทานต่อแรงกระแทกของพลาสติกชนิด
    PVC, PC/ABS หรือ PC โดยมีทั้งชนิดโปร่งแสงและทึบแสง ซึ่งสามารถนำ MBS
    ไปใช้ได้ในงานหลายรูปแบบ เช่น ช่วยให้ผลิตภัณฑ์มีความทนต่อแรงกระแทก
    และคงคุณสมบัติในเรื่องความใส ลดต้นทุนในการผลิตผลิตภัณฑ์
    โดยสามารถเพิ่มคุณสมบัติความทนทานต่อแรงกระแทกของพลาสติกชนิด PV, PC/ABS หรือ PC
    และมีคุณสมบัติทนทานต่อความร้อนขณะใช้งานได้อย่างดี

4.  Anti–bacteria Agent เป็นผลิตภัณฑ์ใหม่ที่ใช้เทคโนโลยีการผลิตระดับนาโน
    มีคุณสมบัติในการยับยั้งการเจริญเติบโตและกำจัดเชื้อแบคทีเรียได้เป็นอย่างดี
    สามารถนำไปใช้เป็นสารเติมแต่ง (Additive) ในเม็ดพลาสติกหลากหลายชนิด ไม่ว่าจะเป็น
    ABS, PS หรือ PP
    เพื่อเพิ่มคุณสมบัติด้านการยับยั้งเชื้อแบคทีเรียในผลิตภัณฑ์โดยไม่ส่งผลต่อคุณสมบัติเดิมของเม็ดพลาสติก

5.  ABS Powder เป็นผลิตภัณฑ์โพลิเมอร์ชนิด ABS ในรูปแบบผง
    เหมาะสำหรับผู้ผลิตที่ต้องการคุณสมบัติการกระจายตัวของโพลิเมอร์ที่ดีกว่าการใช้เม็ดพลาสติกแบบเดิม
    สามารถนำไปใช้กับเม็ดพลาสติก PVC, PC หรือ PC/ABS
    ซึ่งจะช่วยเพิ่มคุณสมบัติในด้านการทนต่อแรงกระแทกและทนต่อความร้อน

  (5.2) ผลิตภัณฑ์กลุ่มโพลิโอเลฟินส์ ประกอบด้วย

1.  Ultra High Molecular Weight Polyethylene (UHMW-PE) มีลักษณะเป็นผงสีขาวขุ่น
    ทึบแสง มีความหนาแน่นของโมเลกุลสูงกว่าโพลิเอทิลีนทั่วไปถึง 10 เท่า
    สามารถนำไปขึ้นรูปได้ หลายวิธีเช่น Compression, RAM Extrusion, Gel Spinning
    เป็นต้น โดยมีอุณหภูมิในการใช้งานตั้งแต่ -200 ถึง 200 องศาเซลเซียส
    ด้วยคุณสมบัติที่ดีกว่าข้อต่อและเฟืองเหล็ก
    เหมาะสำหรับงานหลากหลายประเภทที่ต้องการความเหนียว แข็งแรง ทนทานต่อการเสียดสี
    และการกัดกร่อนของสารเคมี

2.  Baby Bottle Polypropylene
    เป็นทางเลือกใหม่ของเม็ดพลาสติกที่ได้รับการพัฒนาคุณลักษณะให้โดดเด่นและขึ้นรูปง่ายยิ่งขึ้นทั้งแบบฉีดและแบบเป่า
    ด้วยคุณสมบัติการทนความร้อนเกินกว่า 100 องศาเซลเซียส ทรงรูปดี
    มีความใสพิเศษและมีอัตราการหดตัวต่ำ ไม่มีสารก่อมะเร็ง จึงมั่นใจได้ว่าปลอดภัยสำหรับเด็ก

3.  Antimicrobial compound คือผลิตภัณฑ์ในกลุ่มโพลิโอเลฟินส์
    ที่ได้เพิ่มคุณสมบัติด้านการยับยั้งเชื้อจุลินทรีย์ต่างๆ โดยเฉพาะอย่างยิ่งเชื้อแบคทีเรีย
    โดยไม่ส่งผลต่อคุณสมบัติของเม็ดพลาสติก
    ซึ่งนับเป็นการยกระดับคุณภาพชีวิตในปัจจุบันให้มีความปลอดภัยมากยิ่งขึ้น
    และได้รับความนิยมอย่างแพร่หลายในอุตสาหกรรมบรรจุภัณฑ์สำหรับอาหารและในวงการแพทย์
    รวมทั้งเครื่องใช้ในครัวเรือน

4.  LPG Gas Cylinder Composite เป็นผลิตภัณฑ์เม็ดพลาสติกชนิด HDPE (High Density
    Polyethylene) และ PP (Polypropylene) ในรูปแบบของถังก๊าซแอลพีจี (LPG)
    ที่ใช้วัสดุหลักจากโพลิเมอร์ในการผลิต
    มีความแข็งแรงทนทานต่อแรงกระแทกและการกัดกร่อนของสารเคมีน้ำหนักเบา ไม่เป็นสนิม
    สามารถออกแบบให้มีรูปทรงที่ทันสมัย มองเห็นปริมาณของก๊าซภายใน มีอายุการใช้งานนานถึง
    20-30 ปีและได้คุณภาพตามมาตรฐานอุตสาหกรรม

5.  Marine Pipe HDPE Pipe Grade คอมพาวนด์สูตรพิเศษที่มีคุณสมบัติป้องกันหอยเจาะท่อ
    ซึ่งแก้ปัญหาหอยเจาะทำลายท่อโพลิเอทิลีนในพื้นที่บริเวณชายฝั่งทะเลและพื้นที่น้ำกร่อย

6.  Natural Coloring and Additive Carrier System ประกอบด้วย

    -   Natural Coloring เป็นเม็ดพลาสติกที่มีส่วนผสมของสีที่สกัดจากธรรมชาติ
        เพื่อลดการใช้สีสังเคราะห์จากปิโตรเคมี เช่น สีเขียวจากผักโขม (Spinach)
        สีน้ำตาลจากคาราเมล (Caramel) เป็นต้น
        สามารถลดปัญหาเรื่องสารพิษและสารโลหะหนักตกค้าง
        โดยเฉพาะในด้านความคงตัวของสีที่ไม่มีความแตกต่างจากการใช้สีสังเคราะห์

    -   Master Batch Carrier เป็นผลิตภัณฑ์ HDPE
        รูปแบบใหม่ที่มีลักษณะเป็นผงละเอียดสีขาว
        ทำให้สามารถรวมตัวกับผงสีและสารเติมแต่งได้เป็นอย่างดี และมีค่าดัชนีการไหลที่สูงถึง
        33 กรัม/10 นาที ด้วยคุณสมบัติเด่นดังกล่าว
        ทำให้การกระจายตัวของผงสีและสารเติมแต่งต่างๆ มีประสิทธิภาพมากยิ่งขึ้น

    -   Synthetic Polyethylene Wax
        เป็นผลิตภัณฑ์ที่เกิดจากความมุ่งมั่นในการพัฒนากระบวนการผลิตให้เกิดประสิทธิภาพสูงสุด
        ซึ่งมีคุณสมบัติช่วยเสริมการกระจายตัวของโพลิเมอร์และผงสีในการ Compound และงาน
        Master Batch เพิ่มความมันเงาให้พื้นผิววัสดุ เพิ่มความคงทนต่อรอยขีดข่วน นอกจากนี้
        ยังเป็นสารหล่อลื่นที่ใช้ในการ Compound Plastic & Chemical สำหรับงานฉีดขึ้นรูป

  4.1.2 ผลิตภัณฑ์ปิโตรเลียม

  ผลิตภัณฑ์ปิโตรเลียมของบริษัทฯ แบ่งได้ดังนี้

(1) ผลิตภัณฑ์น้ำมันเชื้อเพลิง

-   น้ำมันเบนซิน (Gasoline) คือน้ำมันเชื้อเพลิงสำหรับเครื่องยนต์เบนซิน แบ่งโดยค่าอ๊อกเทน
    ซึ่งเป็นตัวเลขที่แสดงคุณสมบัติต้านทานการน๊อคของเครื่องยนต์ ตามข้อกำหนดของรัฐ
    น้ำมันเบนซินของบริษัทฯ แบ่งออกเป็น น้ำมันเบนซินไร้สารตะกั่ว ULG91 น้ำมันแก๊สโซฮอล์
    GSH 95 และ Gasohol Base ซึ่งเป็นเบนซินพื้นฐานสำหรับนำไปผลิตเป็น Gasohol

-   น้ำมันดีเซลหมุนเร็ว (Diesel)
    ใช้เป็นเชื้อเพลิงสำหรับเครื่องยนต์ดีเซลหมุนเร็วที่ใช้ในอุตสาหกรรม และยานพาหนะ เช่น
    รถยนต์ รถบรรทุก เรือประมง เรือโดยสาร รถแทรกเตอร์
    ปัจจุบันได้มีการผสมไบโอดีเซลในสัดส่วน 4.5% และ 5%
    ตามนโยบายของรัฐบาลเพื่อส่งเสริมการใช้พลังงานทดแทน

-   น้ำมันเตา (Fuel Oil)
    เป็นผลิตภัณฑ์น้ำมันที่ได้จากส่วนที่มีจุดเดือดสูงของน้ำมันดิบใช้ประโยชน์มากในงานอุตสาหกรรม
    การคมนาคมขนส่ง และใช้ในการผลิตกระแสไฟฟ้า

-   ก๊าซปิโตรเลียมเหลวหรือก๊าซหุงต้ม (LPG) คือ สารประกอบไฮโดรคาร์บอน ก๊าซโปรเพน
    และ
    ก๊าซบิวเทน
    ส่วนใหญ่นำไปใช้ในงานหุงต้มในครัวเรือนอีกทั้งยังสามารถนำไปใช้ในงานอุตสาหกรรมต่างๆ
    นอกจากนี้ยังใช้เป็นเชื้อเพลิงสำหรับเครื่องยนต์เบนซินได้

  (2) ผลิตภัณฑ์น้ำมันหล่อลื่นพื้นฐาน

-   น้ำมันหล่อลื่นพื้นฐาน (Lube Base Oil) คือ ผลิตภัณฑ์น้ำมันที่ได้จากผลิตภัณฑ์ส่วนหนักจาก
    หอกลั่น ซึ่งนำไปผลิตเป็นน้ำมันหล่อลื่นเกรดต่างๆ ปัจจุบันบริษัทฯ
    เป็นผู้ผลิตน้ำมันหล่อลื่นพื้นฐานหลายเกรด ตามลักษณะและความเหมาะสมในการนำไปใช้งาน
    ดังนี้

  60 SN ใช้เป็นวัตถุดิบในการผลิตน้ำมันหล่อลื่นประเภทน้ำมันส่งกำลัง เช่น น้ำมันหม้อแปลงไฟฟ้า
  น้ำมันที่ใช้กับเครื่องทำความเย็น เป็นต้น

  150 SN ใช้เป็นวัตถุดิบผลิตน้ำมันหล่อลื่นสำหรับอุตสาหกรรมการผลิต เช่น อุตสาหกรรมรถยนต์
  อุตสาหกรรมขนส่ง เป็นต้น

  500 SN ใช้เป็นวัตถุดิบสำหรับอุตสาหกรรมน้ำมันหล่อลื่นสำหรับรถยนต์เกือบทุกประเภท

  150 BS ใช้ในอุตสาหกรรมและเครื่องจักรที่มีแรงเสียดทานมาก เช่น เครื่องยนต์รถบรรทุก
  รถไฟ เครื่องเรือเดินทะเล เป็นต้น

-   ลองเรสซิดิว คือ ผลิตภัณฑ์ส่วนหนักจากการกระบวนการกลั่นน้ำมัน
    ใช้เป็นวัตถุดิบสำหรับการผลิตน้ำมันหล่อลื่นพื้นฐาน

  นอกจากนี้บริษัทฯ ได้คิดค้นและพัฒนาผลิตภัณฑ์นวัตกรรมในกลุ่มน้ำมันหล่อลื่นพื้นฐาน ได้แก่
  น้ำมันยาง TDAE (Treated Distillate Aromatic Extract) และ RAE (Residue
  Aromatic Extract) ซึ่งใช้เป็นวัตถุดิบสำหรับผลิตยางรถยนต์ โดยลดปริมาณ Polycyclic
  Aromatic Hydrocarbon (PAHs) ซึ่งเป็นสารก่อมะเร็ง เพื่อเพิ่มความปลอดภัยต่อผู้บริโภค

(3) ผลิตภัณฑ์ปิโตรเลียมอื่นๆ

-   แนฟทา (Naphtha) คือ ผลิตภัณฑ์น้ำมันส่วนเบาที่ได้จากการกระบวนการกลั่นน้ำมันดิบ
    ใช้เป็นวัตถุดิบหลักสำหรับโรงงานปิโตรเคมี

-   ยางมะตอย (Asphalt) คือ สารประกอบไฮโดรคาร์บอนหลายชนิด และสารอินทรีย์อื่นๆ
    ซึ่งรวมเรียกว่า บิทูเมน มีลักษณะเป็นของเหลวข้นและหนืด
    และเป็นผลิตภัณฑ์ส่วนที่หนักที่สุดที่ได้จากกระบวนการกลั่นน้ำมันดิบ ใช้สำหรับทำถนน วัสดุกันซึม

4.2 การตลาดและภาวะการแข่งขัน

4.2.1 การตลาดและภาวะการแข่งขันผลิตภัณฑ์โพลิเมอร์

(1) กลยุทธ์การแข่งขัน

  (1.1) กลยุทธ์ราคา

เนื่องจากผลิตภัณฑ์โพลิเมอร์หรือเม็ดพลาสติกเป็นสินค้าที่มีความเคลื่อนไหวของราคาค่อนข้างสูง
ตามปัจจัยหลายประการ โดยเฉพาะปัจจัยด้านต้นทุนวัตถุดิบตั้งแต่ น้ำมันดิบ แนฟทา และโมโนเมอร์
รวมถึงปัจจัยด้านอุปสงค์และอุปทานทั้งตลาดในประเทศและตลาดโลก ดังนั้น บริษัทฯ
จึงมีนโยบายกำหนดราคาโดยพิจารณาตามปัจจัยดังกล่าว โดยใช้ราคาอ้างอิงจาก ICIS CFR
South East Asia เป็นพื้นฐาน ประกอบกับปัจจัยภายใน อาทิ สินค้าคงคลัง และต้นทุนการผลิต
เพื่อให้สามารถแข่งขันได้ทั้งในประเทศและต่างประเทศ
โดยเน้นการเป็นผู้ผลิตที่มีต้นทุนต่ำจากการที่บริษัทฯ ดำเนินธุรกิจทางด้านผลิตปิโตรเคมีแบบครบวงจร
รวมถึงมีระบบสนับสนุนการผลิต เช่น คลังเก็บวัตถุดิบ ท่าเรือน้ำลึก อย่างเพียบพร้อม ทำให้บริษัทฯ
มีความได้เปรียบในด้านต้นทุน จึงสามารถแข่งขันได้ในภาวะที่ราคาผลิตภัณฑ์ในตลาดตกต่ำ

  (1.2) คุณภาพสินค้า

จากการที่บริษัทฯ เป็นผู้บุกเบิกอุตสาหกรรมปิโตรเคมีรายแรกของประเทศ
มีประสบการณ์ในการพัฒนาและวิจัยความต้องการสินค้าร่วมกับลูกค้าอย่างใกล้ชิดและต่อเนื่องเป็นระยะเวลายาวนาน
รวมทั้งผลิตภัณฑ์เม็ดพลาสติกทุกประเภทของบริษัทฯ ได้รับการรับรองมาตรฐาน ISO9001
จึงส่งผลให้บริษัทฯ
มีศักยภาพอย่างสูงในการสร้างความมั่นใจให้แก่ลูกค้าในด้านคุณภาพสินค้าที่ได้มาตรฐานสากล
รวมถึงการจัดหาและการพัฒนาผลิตภัณฑ์เม็ดพลาสติกใหม่ๆ
ที่สามารถตอบสนองความต้องการของลูกค้าทั้งในประเทศและต่างประเทศได้อย่างมีประสิทธิภาพ
ทั้งนี้ บริษัทฯ สามารถผลิตเม็ดพลาสติกทั้งที่เป็นเกรด Natural, Color Compounds และ
Composites ซึ่งเป็นเม็ดพลาสติกผสมสีและเติมสารเสริมแรงต่างๆ
ด้วยจุดเด่นของเม็ดพลาสติกดังกล่าว
จึงทำให้บริษัทฯสามารถตอบสนองความต้องการใช้งานเฉพาะด้านของลูกค้า เช่น
งานผลิตชิ้นส่วนเครื่องใช้ไฟฟ้า และชิ้นส่วนยานยนต์ เป็นต้น โดยโรงงาน Compounding และ
Composites ดังกล่าวตั้งอยู่ภายในบริเวณเดียวกันกับโรงงานผลิตเม็ดพลาสติกอื่นๆ
และอยู่ภายใต้การจัดการของกลุ่มไออาร์พีซี
จึงทำให้มีความสะดวกและมีความคล่องตัวในการตอบรับคำสั่งซื้อแบบเฉพาะเจาะจง (Tailor
Made) ของลูกค้า อีกทั้งบริษัทฯ ยังมีแผนกบริการด้านเทคนิค
ซึ่งสามารถให้คำแนะนำในการเลือกใช้เม็ดพลาสติกที่เหมาะสมก่อนการขาย
และให้คำปรึกษาและร่วมแก้ไขปัญหากับลูกค้าหลังการขายอีกด้วย

นอกจากนี้ บริษัทฯ ยังคำนึงถึงการดูแลรักษาสิ่งแวดล้อมอาชีวอนามัยและความปลอดภัย
โดยกำหนดนโยบายการรักษาสิ่งแวดล้อมและความปลอดภัยของพนักงานและชุมชน
อย่างเป็นรูปธรรมในทุกๆ ผลิตภัณฑ์ ทั้งนี้ บริษัทฯ ได้รับการรับรองมาตรฐาน ISO14001 และมอก.
18001 ในเม็ดพลาสติกทุกชนิด อีกทั้งในปี 2554 โรงงานผลิตเอทธิลีน เม็ดพลาสติกโพลีเอทธิลีน
เม็ดพลาสติกโพลีโพรพิลีน และเม็ดพลาสติกโพลีสไตรีน
ยังได้มาตรฐานความรับผิดชอบของผู้ประกอบการอุตสาหกรรมต่อสังคม [Standard for
Corporate Social Responsibility (CSR-DIW)] จากกรมโรงงานอุตสาหกรรม

บริษัทฯ ดูแลและควบคุมอย่างเข้มงวดตลอดห่วงโซ่อุปทาน และกระบวนการผลิตอย่างดีเยี่ยม
ทำให้บริษัทฯ ได้รับประกาศนียบัตรคู่ค้าสีเขียว (Certificate of Green Partner)
จากคู่ค้าที่มีนโยบายเข้มงวดด้านผลิตภัณฑ์เพื่อสิ่งแวดล้อม นอกจากนี้ บริษัทฯได้ผ่านการค้นคว้าทดลอง
ปรับปรุงคุณภาพของผลิตภัณฑ์ให้ปราศจากสารต้องห้าม 6 ชนิด
ตามระเบียบสหภาพยุโรปซึ่งเป็นระเบียบว่าด้วยการใช้สารอันตรายในผลิตภัณฑ์เครื่องใช้ไฟฟ้าและอิเลคทรอนิกส์
(RoHS) รวมถึงการจดทะเบียนสารเคมีตามระเบียบ REACH อีกด้วย

ในปี 2554 บริษัทฯ ในฐานะที่เป็นผู้ผลิตและจำหน่ายเม็ดพลาสติกโพลิเอทิลีนความหนาแน่นสูง
(HDPE)
โพลิโพรพิลีน (PP) โพลิสไตรีน (PS) และโพลิสไตรีนที่ขยายตัวได้ (EPS)
รายแรกในประเทศไทย ที่ได้รับการขึ้นทะเบียนฉลากลดคาร์บอน
ซึ่งแสดงให้เห็นถึงเจตนารมณ์ที่มุ่งมั่นของไออาร์พีซีในฐานะตัวแทนของภาคอุตสาหกรรมที่ให้ความร่วมมือในการลดปัญหาภาวะโลกร้อน
และแสดงความรับผิดชอบต่อสังคม
รวมทั้งเป็นการเตรียมความพร้อมในการพัฒนาไปสู่มาตรฐานระดับสากล เช่น
มาตรฐานด้านการจัดการสิ่งแวดล้อม (ISO 14040) การประเมินวัฎจักรชีวิต (Life Cycle
Assessment: LCA) หรือ ISO 14067 มาตรฐานการประเมินผลคาร์บอนฟุตพรินทร์ของผลิตภัณฑ์
(Carbon Footprint of Product: CFP)

  (1.3) ความหลากหลายของผลิตภัณฑ์

ปัจจุบันกลุ่มบริษัทไออาร์พีซีมีกำลังการผลิตเม็ดพลาสติกกว่า 8 แสนตันต่อปี
ประกอบด้วยเม็ดพลาสติกหลากหลายประเภท ได้แก่ HDPE PP EPS PS ABS และ SAN
ทำให้การเสนอผลิตภัณฑ์ให้กับลูกค้าได้รับความสะดวกและยืดหยุ่นมากขึ้น
เนื่องจากเม็ดพลาสติกบางประเภทสามารถทดแทนกันได้ในบางตลาด เช่น HDPE สามารถทดแทน
PP ได้ในงานฉีดเครื่องใช้ภายในครัวเรือน งานถุงสาน ผ้าใบสาน ดังนั้น
การเลือกใช้เม็ดพลาสติกขึ้นกับปัจจัยหลายประการ เช่น คุณสมบัติของเม็ดพลาสติกแต่ละประเภท
ราคา และอุปทานในตลาด
อีกทั้งการเป็นผู้ผลิตเม็ดพลาสติกที่หลากหลายเป็นการเพิ่มโอกาสทางธุรกิจ โดยบริษัทฯ
และตัวแทนจำหน่ายทั้งในประเทศและต่างประเทศสามารถเสนอขายเม็ดพลาสติกได้หลากหลาย
สามารถลดต้นทุนการขายเฉลี่ยต่อหน่วยในการทำตลาดได้อีกด้วย

(1.4) กลยุทธ์การบริการงานขาย

บริษัทฯ
ได้ดำเนินการพัฒนาและประยุกต์ใช้งานระบบการบริการงานขายและการจัดส่งผ่านสื่ออิเล็กทรอนิคส์ที่ทันสมัย
และได้นำระบบดังกล่าวมาใช้งานแล้วตั้งแต่ปี 2550 เป็นต้นมา และในปีที่ผ่านมา บริษัทฯ
ได้พัฒนาระบบ IDEAL ดังนี้

-   พัฒนาการใช้งานระบบ ideal ให้ถึงระดับลูกค้าปลายทาง (End User) มากขึ้น
    เนื่องจากปัจจุบัน ใช้ได้เฉพาะตัวแทนจำหน่ายเม็ดพลาสติก (Agent) ของบริษัทฯ

-   พัฒนาการใช้งานระบบ ideal บน Tablet รวมถึงพัฒนาการใช้งานบน Smart Phone
    ให้หลากหลายมากขึ้น

-   เพิ่มการเชื่อมต่อระบบ E-Payment กับธนาคารพาณิชย์
    เพื่อเป็นการอำนวยความสะดวกให้กับตัวแทนจำหน่าย (Agent) และลูกค้า (End User)
    โดยสามารถเลือกใช้แหล่งเงินทุนที่ต้นทุนต่ำที่สุด

-   เชื่อมต่อระบบ ideal กับระบบ icons (Customer Oriented Network System)
    โดยการเชื่อมต่อดังกล่าวจะเป็นการโอนถ่ายข้อมูลจากระบบ ideal ซึ่งได้แก่ ข้อมูลการสั่งซื้อ
    การชำระเงิน และการจัดส่งของลูกค้าไปยังระบบ icon
    เพื่อเป็นฐานข้อมูลสำคัญในการวิเคราะห์
    ตัดสินใจให้แก่ผู้บริหารและเจ้าหน้าที่ของไออาร์พีซีที่เกี่ยวข้อง

-   พัฒนาการ Approve Price List โดยให้สามารถดำเนินการได้บนระบบ ideal

-   พัฒนาระบบ E-Invoice หรือ Billing โดยตัวแทนจำหน่าย (Agent)
    หรือลูกค้าที่เข้าใช้ระบบ ideal สามารถ Download และพิมพ์เอกสารจากระบบได้
    ทั้งนี้แผนพัฒนาระบบนี้จะแล้วเสร็จในปี 2555

  นอกจากนี้ เมื่อเดือนธันวาคม 2554 บริษัทฯ
  และธนาคารกสิกรไทยได้ลงนามความร่วมมือนวัตกรรมทางการเงินด้านการประกันความเสี่ยง
  สำหรับการส่งออกสินค้าต่างๆ สู่ต่างประเทศในรูปแบบใหม่ “IRPC Global Export
  Insured” เพื่อเพิ่มประสิทธิภาพและศักยภาพการแข่งขันทางธุรกิจส่งออกของบริษัทฯ
  ให้แข็งแกร่งยิ่งขึ้น โดยบริษัทฯ จะได้รับความคุ้มครองการชำระค่าสินค้าเต็มมูลค่าสูงสุดร้อยละ
  100 ของมูลค่าการส่งออก พร้อมทั้งใช้ระยะเวลาการจ่ายค่าสินไหมทดแทนไม่เกิน 90 วัน
  นับจากวันครบกำหนดชำระเงิน ซึ่งเร็วกว่าการประกันรูปแบบเดิมที่มีระยะเวลาการจ่ายตั้งแต่
  180-300 วัน

(2) ลักษณะของลูกค้า

ลูกค้ากลุ่มเม็ดพลาสติกของบริษัทฯ ส่วนใหญ่เป็นตัวแทนจำหน่าย (Agent) โดยบริษัทฯ
ไม่มีการขายสินค้าให้ลูกค้ารายใดรายหนึ่งเกินร้อยละ 30 ของยอดขาย
และไม่มีข้อผูกพันว่าจะขายให้ลูกค้ารายใดรายหนึ่งเกินกว่าร้อยละ 30 ของยอดขายในอนาคต ดังนั้น
บริษัทฯ จึงไม่มีความเสี่ยงในการพึ่งพาลูกค้ารายใดรายหนึ่ง

(3) การจำหน่าย และช่องทางการจัดจำหน่าย

(3.1) การขายในประเทศ

ผลิตภัณฑ์เม็ดพลาสติกเป็นวัตถุดิบพื้นฐานที่สำคัญของการผลิตสินค้าอุปโภคโดยรวมของประเทศ บริษัทฯ
จึงมีนโยบายเน้นการขายในประเทศ ในปี 2554 ยอดขายร้อยละ 90
ของยอดขายในประเทศเป็นการขายผ่านตัวแทนจำหน่ายจำนวน 21 บริษัท
โดยมีสัญญาการแต่งตั้งผู้แทนจำหน่าย
และตัวแทนจำหน่ายส่วนใหญ่มีความสัมพันธ์ทางธุรกิจมาเป็นเวลานานกว่า 20 ปี จากการที่บริษัทฯ
เป็นผู้ผลิตผลิตภัณฑ์ปิโตรเคมีครบวงจร และมีผลิตภัณฑ์ที่หลากหลาย
จึงส่งผลให้ตัวแทนจำหน่ายสามารถประหยัดค่าใช้จ่ายในด้านค่าการตลาดและการบริหารจัดการ
ทำให้ความสัมพันธ์ทางธุรกิจระหว่างบริษัทฯ กับตัวแทนจำหน่ายมีความมั่นคงยิ่งขึ้น นอกจากนี้บริษัทฯ
ยังมีการขายตรงให้กับลูกค้าที่มีความน่าเชื่อถือ
โดยพิจารณาถึงความพร้อมและความสามารถในการชำระเงิน

(3.2) การขายส่งออก

ในปี 2554 บริษัทฯ
มียอดขายต่างประเทศของผลิตภัณฑ์เม็ดพลาสติกจากการขายผ่านตัวแทนการค้าในต่างประเทศ
ซึ่งมีความสัมพันธ์ใกล้ชิดทางธุรกิจกับบริษัทฯ เป็นระยะเวลายาวนาน
โดยกลยุทธ์ทางการตลาดของบริษัทฯ จะเน้นจุดแข็งด้านคุณภาพและความหลากหลายของผลิตภัณฑ์
การบริการด้านเทคนิค และการให้คำปรึกษาด้านพัฒนาผลิตภัณฑ์
โดยตัวแทนเหล่านี้มีเครือข่ายใกล้ชิดกับผู้ใช้ปลายทางอย่างกว้างขวางในตลาดหลักที่มีปริมาณการใช้เม็ดพลาสติกสูง
ได้แก่ ฮ่องกง จีน เวียดนาม บังกลาเทศ ตุรกี และปากีสถาน เป็นต้น นอกจากนี้ บริษัทฯ
ยังได้ขยายตลาดส่งออกไปยังภูมิภาคอื่น เช่น แอฟริกา ยุโรป สหรัฐอเมริกา เอเชียตะวันออกกลาง
และออสเตรเลีย เป็นต้น ปัจจุบันบริษัทฯ สามารถขายเม็ดพลาสติกไปยังประเทศต่างๆ ได้มากกว่า
100 ประเทศทั่วโลก

(4) สภาพการแข่งขัน

ในปี 2554 โดยภาพรวมภาคการส่งออกและความต้องการของอุตสาหกรรมปิโตรเคมีของไทย
มีอัตราการขยายตัวดีขึ้น แม้ว่าในช่วงเดือนมีนาคมจะเกิดเหตุการณ์ภัยพิบัติในประเทศญี่ปุ่น
ส่งผลให้โรงงานผลิตแนฟทา เอทิลีน และ
โพรพิลีน จะหยุดผลิตไปช่วงระยะเวลาประมาณ 1-2 เดือน
และตั้งแต่ช่วงเดือนกันยายนจนถึงช่วงปลายปี 2554 เกิดอุทกภัยในหลายจังหวัดของประเทศไทย
แต่ก็ไม่ได้ส่งผลกระทบต่ออุตสาหกรรมปิโตรเคมีของประเทศไทยมากนัก
เนื่องจากผู้ผลิตและตลาดหลักส่วนใหญ่จะตั้งอยู่ในจังหวัดทางแถบภาคตะวันออกของประเทศ
ซึ่งเป็นบริเวณที่ไม่เกิดเหตุอุทกภัย ดังนั้น
การผลิตและส่งสินค้าไปยังลูกค้านั้นยังสามารถดำเนินการได้เป็นปกติ อย่างไรก็ตาม
อุตสาหกรรมปิโตรเคมีได้รับปัจจัยหนุนจากการขยายตัวของความต้องการใช้สินค้าที่ปรับตัวดีขึ้นตามการฟื้นตัวของเศรษฐกิจโลก
โดยเฉพาะจากภูมิภาคเอเชียเป็นหลัก และเศรษฐกิจภายในประเทศ
ส่งผลให้ความต้องการใช้ผลิตภัณฑ์ปิโตรเคมีซึ่งเป็นวัตถุดิบสำคัญในการผลิตสินค้าต่างๆ ฟื้นตัวอีกครั้ง
โดยเฉพาะอย่างยิ่งในกลุ่มบรรจุภัณฑ์ และกลุ่มสิ่งทอ ในขณะที่กลุ่มเครื่องใช้ไฟฟ้าและอิเล็กทรอนิกส์
และกลุ่มยานยนต์ขยายตัวตามการเจริญเติบโตทางเศรษฐกิจ

[]

ทั้งนี้ ราคาโมโนเมอร์และเม็ดพลาสติกในปี 2554
ยังปรับตัวสูงขึ้นตามทิศทางของราคาวัตถุดิบคือน้ำมันดิบและแนฟทา โดยราคาเม็ดพลาสติกในปี 2554
เทียบกับช่วงเดียวกันของปีก่อน ราคา PP เฉลี่ยอยู่ที่ 1,586 เหรียญสหรัฐต่อตัน เพิ่มขึ้นร้อยละ 17
และราคา HDPE เฉลี่ยอยู่ที่ 1,373 เหรียญสหรัฐต่อตัน เพิ่มขึ้นร้อยละ 12.17
สำหรับราคาผลิตภัณฑ์
ปิโตรเคมีสายโอเลฟินส์ ราคาเอทิลีนเฉลี่ยอยู่ที่ 1,187 เหรียญสหรัฐต่อตันเพิ่มขึ้นร้อยละ 10
ราคาโพรพิลีนเฉลี่ยอยู่ที่ 1,386 เหรียญสหรัฐต่อตันเพิ่มขึ้นร้อยละ 22

แนวโน้มอุตสาหกรรมปิโตรเคมีปี 2555

ปี 2555 กองทุนการเงินระหว่างประเทศ (IMF) คาดการณ์ว่าเศรษฐกิจโลกในปี 2555
จะขยายตัวในอัตราร้อยละ 4 โดยเศรษฐกิจของกลุ่มประเทศที่พัฒนาแล้วจะขยายตัวที่ประมาณร้อยละ
1.8 ในขณะที่ประเทศที่กำลังพัฒนา เช่น จีน อินเดีย มีอัตราการขยายตัวอยู่ในเกณฑ์สูงที่ร้อยละ
9.0 และ 7.5 ตามลำดับ อย่างไรก็ตาม IMF
คาดว่าจีนยังเป็นกำลังสำคัญในการขับเคลื่อนเศรษฐกิจโลก
ส่วนปัจจัยที่อาจส่งผลกระทบต่อการเติบโต อาทิ
วิกฤตเศรษฐกิจในยุโรปและการปรับลดอันดับความน่าเชื่อของประเทศในกลุ่มยุโรป
ปัญหาความขัดแย้งระหว่างสหรัฐอเมริกา และตะวันออกกลาง
มหันตภัยทางธรรมชาติที่เกิดในประเทศทั่วโลก เป็นต้น อย่างไรก็ตาม
ปัญหาวิกฤตการณ์ด้านการเงินของสหรัฐฯ
และหนี้สาธารณะในสหภาพยุโรปนั้นคาดว่าจะไม่กระทบต่ออุตสาหกรรมปิโตรเคมีไทยมากนัก
เนื่องจากตลาดหลักๆ อยู่ในภูมิภาคเอเชีย
โดยตลาดที่น่าจับตาคือตลาดในกลุ่มประเทศเศรษฐกิจเกิดใหม่ เช่น จีน อินเดีย เวียดนาม
ซึ่งเป็นตลาดที่มีอัตราการขยายตัวของความต้องการสินค้าสูง
ส่งผลให้ความต้องการใช้ผลิตภัณฑ์ปิโตรเคมีเพื่อเป็นวัตถุดิบในการผลิตมีสูงตามไปด้วย

อย่างไรก็ตาม ปัจจัยที่ยังส่งผลกระทบต่ออุปสงค์ของอุตสาหกรรมปิโตรเคมีในช่วงครึ่งปีแรกของปี
2555 ได้แก่ ความไม่แน่นอนของสภาพเศรษฐกิจโลก และมาตรการด้านการเงินของจีน
อาจส่งผลให้ความต้องการสินค้าชะลอตัวลง
เนื่องจากผู้ซื้อในตลาดส่วนใหญ่จะซื้อแต่เพียงพอใช้เท่านั้น
และคาดว่าตลาดน่าจะกลับมาฟื้นตัวช่วงไตรมาส 3 เป็นต้นไป
สำหรับราคาผลิตภัณฑ์โมโนเมอร์และโพลิเมอร์ อาจมีแนวโน้มปรับตัวตามราคาน้ำมัน
ที่คาดว่าอาจปรับตัวสูงขึ้นในช่วงไตรมาสแรก
จากความไม่สงบในตะวันออกกลางรวมถึงมาตรการคว่ำบาตรอิหร่านจากการทดลองอาวุธนิวเคลียร์

อนึ่ง การเปิดการค้าเสรีในระดับประชาคมเศรษฐกิจอาเซียน หรือ ASEAN Economic
Community : AEC โดยประเทศในอาเซียน 10 ประเทศจะกลายเป็นตลาดเดียวกันในปี 2558
ซึ่งนับตั้งแต่ปี 2555 นี้เป็นต้นไป
ประเทศไทยต้องเตรียมการรองรับผลกระทบที่เกิดขึ้นไม่ว่าจะเป็นด้านภาษี
การเคลื่อนย้ายแรงงานในภูมิภาคเอเชีย
ซึ่งอาจส่งผลกระทบระยะยาวต่ออุตสาหกรรมปิโตรเคมีและพลาสติก สำหรับเศรษฐกิจไทยในปี 2555
มีปัจจัยสนับสนุนจากความต้องการด้านการอุปโภค บริโภค
จากความจำเป็นในการฟื้นฟูอาคารบ้านเรือน รวมทั้ง เครื่องจักรในภาคอุตสาหกรรม
หลังจากวิกฤติอุทกภัยคลี่คลายลง
คาดว่าจะส่งผลให้ด้านอุปสงค์ของผลิตภัณฑ์ปิโตรเคมีขยายตัวตามไปด้วย
โดยภูมิภาคเอเชียตะวันออกเฉียงใต้ และจีนยังคงเป็นผู้นำเข้าเม็ดพลาสติกรายใหญ่

รายชื่อผู้ผลิตและกำลังการผลิตเม็ดพลาสติกในประเทศ

หน่วย : พันตันต่อปี

  ---------- --------------------------------- ---------------- ----------
  ผลิตภัณฑ์     บริษัท                              กำลังการผลิต       ร้อยละ

  HDPE       บมจ.ไออาร์พีซี                       140              7%

             บจ.ไทยโพลิเอททีลีน                   960              51%

             บมจ.บางกอกโพลีเอททีลีน จำกัด          500              26%

             บมจ.พีทีที โกลบอล เคมิคอล             300              16%

             รวม                               1,900            100%

  PP         บมจ.ไออาร์พีซี                       475              23%

             บจ.เอ็ชเอ็มซี โปลีเมอส์                755              36%

             บจ.ไทยโพลิเอททีลีน                   840              41%

             รวม                               2,070            100%

  ABS        บจ.ไทยเอบีเอส                      117              55%

             บจ.อินนิออส เอบีเอส (ประเทศไทย)      95               45%

             รวม                               212              100%

  EPS        บจ.ไทยเอบีเอส                      30               68%

             บจ.หมิงตี้ เคมิคอล                    14               32%

             รวม                               44               100%

  PS         บจ.ไทยเอบีเอส                      100              29%

             บจ.สยามโพลีสไตรีน                   150              44%

             บจ.ไทยสไตรีนิคส์                     90               26%

             รวม                               340              100%
  ---------- --------------------------------- ---------------- ----------

4.2.2 การตลาดและภาวะการแข่งขันของผลิตภัณฑ์น้ำมัน

บริษัทฯ เน้นการควบคุมคุณภาพของผลิตภัณฑ์น้ำมันให้ได้มาตรฐานตามที่กระทรวงพาณิชย์กำหนด
อีกทั้งยังเน้นการขายผ่านช่องทางที่กำไรสูงสุด
โดยกำหนดราคาน้ำมันให้เหมาะสมสอดคล้องกับสถานการณ์ของตลาด
และการร่วมมือกับบริษัทในเครือเพื่อให้เกิดประโยชน์สูงสุดในการวางกลยุทธ์การขาย

ลักษณะของลูกค้า หรือช่องทางการจำหน่าย แบ่งได้ดังนี้

-   การจำหน่ายให้ผู้ค้าขายตรง อุตสาหกรรม (Industry) เช่น บริษัทรถ
    และเรือขนส่งสินค้าและรถโดยสาร กิจการประเภทก่อสร้าง และอื่นๆ
    รวมทั้งการขายให้บริษัทในเครือด้วย

-   การจำหน่ายให้ลูกค้าขายส่ง (Wholesales/Jobber) ทั้งรายเล็กและรายใหญ่
    เพื่อไปจำหน่ายต่อให้กับผู้ค้าขายตรง และขายปลีก

-   การจำหน่ายให้ผู้ค้ามาตรา 7 เป็นการจำหน่ายให้กับบริษัทผู้ค้าน้ำมันทั้งขนาดใหญ่
    และปานกลาง ซึ่งมีคลังน้ำมันเป็นของตนเอง
    และนำน้ำมันเหล่านี้ไปจัดจำหน่ายต่อผ่านระบบเครือข่าย
    และช่องทางการจำหน่ายของบริษัทเหล่านั้นไปสู่ผู้บริโภคน้ำมันปลายทางอีกทอดหนึ่ง

-   การส่งออก (Export) ให้กับผู้ค้าน้ำมันในต่างประเทศ แบ่งเป็นการขายทางเรือ
    โดยมีตลาดหลักในเขตภูมิภาคเอเชีย เช่น สิงคโปร์ กัมพูชา และเวียดนาม
    และการส่งออกทางรถโดยมีตลาดหลักในประเทศแถบอินโดจีน เช่น จีนตอนใต้ กัมพูชา ลาว
    และพม่า ในปี 2554 บริษัทฯ มียอดส่งออกรวมคิดเป็นสัดส่วนร้อยละ 26
    ของยอดการจำหน่ายทั้งหมด

-   Bunker เป็นการจำหน่ายน้ำมันดีเซล หรือ Automotive Diesel Oil (ADO) และ
    น้ำมันเตา (Fuel Oil) ให้กับเรือที่มาใช้บริการท่าเทียบเรือของบริษัทฯ

-   Fishery เป็นการจำหน่ายน้ำมันให้กับสมาคมประมงในน่านน้ำ เป็นน้ำมันดีเซลชนิดกำมะถัน
    0.7% และเติมสีเขียว โดยบริษัทฯ มีส่วนการตลาดอยู่ที่ร้อยละ 58

  ตารางแสดงสัดส่วนปริมาณการจำหน่ายผลิตภัณฑ์น้ำมันของบริษัทฯ

+-----------------------------------------------+----------------------+
| ประเภทการจำหน่าย                               | สัดส่วน                |
+-----------------------------------------------+----------------------+
| 1.  การจำหน่ายให้ลูกค้าขายส่ง (Wholesales)         | 37%                  |
+-----------------------------------------------+----------------------+
| 2.  การส่งออก (รวม Bunker & Fishery)           | 35%                  |
+-----------------------------------------------+----------------------+
| 3.  การจำหน่ายให้ลูกค้ามาตรา 7                    | 23%                  |
+-----------------------------------------------+----------------------+
| 4.  การจำหน่ายให้ผู้ใช้อุตสาหกรรม (Industry)        | 5%                   |
+-----------------------------------------------+----------------------+

ภาวะตลาดน้ำมันดิบและน้ำมันเสร็จรูป

ในปี 2554 ราคาน้ำมันดิบปรับตัวเพิ่มขึ้นอย่างมาก และมีความผันผวนสูง
โดยราคาน้ำมันดิบดูไบเคลื่อนไหวอยู่ในกรอบ 90-120 เหรียญสหรัฐฯ ต่อบาร์เรล
โดยมีราคาเฉลี่ยอยู่ที่ 106 เหรียญสหรัฐฯ ต่อบาร์เรล ปรับเพิ่มขึ้นจากราคาเฉลี่ยในปี 2553 ที่ 78
เหรียญสหรัฐฯ ต่อบาร์เรล
โดยราคาน้ำมันดิบปรับตัวสูงขึ้นในช่วงต้นปีจากความต้องการใช้น้ำมันดีเซล
เพื่อทำความร้อนที่ปรับสูงขึ้นมากจากอากาศที่หนาวกว่าปกติ จากนั้นราคาปรับตัวสูงขึ้นต่อ
โดยเฉพาะราคาน้ำมันดิบ
เบรนท์ จากเหตุการณ์ความไม่สงบในประเทศผู้ผลิตน้ำมันดิบในตะวันออกกลางและแอฟริกาเหนือ
โดยเฉพาะลิเบียที่ส่งผลให้กำลังการผลิตน้ำมันดิบเกือบทั้งหมด 1.6
ล้านบาร์เรลต่อวันต้องหยุดชะงักลง
และการอ่อนค่าของเงินดอลลาร์สหรัฐหลังธนาคารกลางยุโรปปรับขึ้นอัตราดอกเบี้ยนโยบาย
หนุนให้ราคาน้ำมันดิบในเดือนเมษายนขึ้นไปแตะระดับ 120 เหรียญสหรัฐฯ ต่อบาร์เรล

อย่างไรก็ตาม ราคาได้ปรับตัวลดลงจากปัญหาหนี้กรีซที่กลับมาอีกครั้ง
จากความกังวลว่ากรีซอาจจะต้องผิดนัดชำระหนี้ รวมทั้งการที่สำนักงานพลังงานสากล (IEA)
ประกาศปล่อยน้ำมันสำรองทางยุทธศาสตร์รวม 60 ล้านบาร์เรล
เพื่อชดเชยส่วนที่ขาดหายไปจากลิเบีย
ราคาน้ำมันดิบปรับตัวลดลงอย่างหนักในเดือนสิงหาคมและกันยายน
จากปัจจัยทางด้านเศรษฐกิจเป็นหลัก ทั้งปัญหาหนี้ในสหรัฐและยุโรป
ส่งผลให้มีการปรับลดอันดับความน่าเชื่อถือของสหรัฐ และหลายประเทศในยุโรป
จากความไม่มั่นใจในสภาพเศรษฐกิจและแนวโน้มความต้องการใช้น้ำมันของโลก
ทำให้นักลงทุนย้ายเงินออกจากตลาดน้ำมันไปยังตลาดเงินดอลลาร์สหรัฐและทองคำ
ที่ถือว่ามีความเสี่ยงต่ำกว่าแทน อย่างไรก็ตาม ราคาน้ำมันยังคงยืนอยู่ในระดับสูง
เนื่องจากอุปทานน้ำมันดิบในตลาดที่ยังคงตึงตัว ไม่ว่าจะเป็นน้ำมันดิบจากลิเบียที่ขาดหายไป
และปัญหาการผลิตน้ำมันดิบในแหล่งทะเลเหนือ

[]

หมายเหตุ : PTTGC รวมกำลังการกลั่นน้ำมันดิบและคอนเดนเสท

ด้านภาวะอุตสาหกรรมน้ำมันภายในประเทศ ในปี 2554 โรงกลั่นน้ำมันในประเทศกลั่นน้ำมันปริมาณ
1.02 ล้านบาร์เรลต่อวัน เพิ่มขึ้นร้อยละ 2.8 จากปี 2553
ปริมาณการใช้น้ำมันสำเร็จรูปปรับเพิ่มขึ้นประมาณร้อยละ 3 โดยการใช้น้ำมันดีเซลเพิ่มขึ้นร้อยละ
3.1 น้ำมันเครื่องบินเพิ่มขึ้นร้อยละ 7.6 และ LPG เพิ่มขึ้นร้อยละ 8.1
(ไม่รวมการใช้ในอุตสาหกรรมปิโตรเคมี) ในขณะที่การใช้น้ำมันเบนซินลดลงร้อยละ 1.6
และน้ำมันเตาลดลงร้อยละ 6.5 โดยในปี 2554 ปริมาณการใช้น้ำมันเบนซินเฉลี่ยอยู่ที่ระดับ 20
ล้านลิตรต่อวัน หรือลดลงร้อยละ 1.6 เมื่อเทียบกับปีที่ผ่านมา ทั้งนี้
ปริมาณการใช้น้ำมันเบนซินน้อยที่สุดในช่วงเดือนตุลาคม-พฤศจิกายน 2554
เนื่องจากได้รับผลกระทบจากอุทกภัย ประกอบกับปริมาณรถที่เปลี่ยนไปใช้ NGV เพิ่มขึ้น

ส่วนการใช้น้ำมันดีเซลในปี 2554 มีปริมาณการใช้เฉลี่ย 52 ล้านลิตรต่อวัน เพิ่มขึ้นร้อยละ 3
เนื่องจากรัฐบาลยังตรึงราคาขายปลีกน้ำมันดีเซลอยู่ที่ระดับ 29.99 บาทต่อลิตร ตั้งแต่ต้นปี 2554
รวมทั้งจากมาตรการชะลอการเรียกเก็บเงินเข้ากองทุนน้ำมันเชื้อเพลิง ซึ่งมีผลตั้งแต่วันที่ 27
สิงหาคม 2554 ส่งผลให้ราคาขายปลีกน้ำมันดีเซลลดลงอีก 3 บาทต่อลิตร
จึงจูงใจให้มีการใช้เพิ่มขึ้น
นอกจากนี้ในช่วงที่เกิดอุทกภัยต้องใช้เครื่องสูบน้ำและผลักดันน้ำจำนวนมาก
ทำให้ปริมาณการใช้น้ำมันดีเซลปรับตัวเพิ่มขึ้น สำหรับปริมาณการใช้ LPG อยู่ที่ระดับ 35
ล้านลิตรต่อวัน เพิ่มขึ้นจากปี 2553 ประมาณร้อยละ 16
โดยภาคครัวเรือนมีสัดส่วนการใช้มากที่สุดอยู่ที่ร้อยละ 39 ของปริมาณการใช้ทั้งหมด เพิ่มขึ้นร้อยละ
8.8 รองลงมาเป็นการใช้เป็นวัตถุดิบในอุตสาหกรรมปิโตรเคมี คิดเป็นสัดส่วนร้อยละ 33
เพิ่มขึ้นร้อยละ 40.7 การใช้เป็นเชื้อเพลิงในรถยนต์ คิดเป็นสัดส่วนร้อยละ 13 เพิ่มขึ้นร้อยละ
34.5 เนื่องจากมาตรการตรึงราคา LPG ภาคขนส่งให้อยู่ในระดับต่ำที่ระดับ 11.20 บาทต่อลิตร
ในขณะที่การใช้ในภาคอุตสาหกรรมคิดเป็นสัดส่วนร้อยละ 10 ลดลงร้อยละ 7.5
เนื่องจากรัฐบาลมีนโยบายปรับราคาขายปลีก LPG ในภาคอุตสาหกรรมให้สะท้อนต้นทุนที่แท้จริง
โดยกำหนดให้ปรับราคาขึ้นไตรมาสละ 1 ครั้งๆ ละ 3 บาทต่อกิโลกรัม จำนวน 4 ครั้ง โดยปี
2554 ได้ปรับราคาขึ้นไปแล้ว 2 ครั้ง

ผู้ประกอบการหลักในอุตสาหกรรมน้ำมันในประเทศที่สำคัญ ประกอบด้วย ปตท. เชลล์ เอสโซ่
เชฟรอน และ
บางจาก โดยส่วนแบ่งการตลาดในประเทศ มีดังนี้

  ----------------------------- -----------------------------------------
  บริษัท                          ส่วนแบ่งตลาดในประเทศ

  ปตท.                          38%

  เชลล์                          10%

  บางจาก                        10%

  เชฟรอน                        9%

  เอสโซ่                         8%

  ไออาร์พีซี                       6%

  ผู้ค้ารายย่อยอื่นๆ                  19%

                                
  ----------------------------- -----------------------------------------

นอกจากกลยุทธ์ด้านราคา ซึ่งบริษัทฯ เน้นการปรับราคาที่สามารถแข่งขันได้ เพื่อรักษาส่วนแบ่งตลาด
รวมทั้งเพิ่มจำนวนลูกค้าและปริมาณการจำหน่าย
โดยรักษาระดับค่าการตลาดให้อยู่ในระดับที่เหมาะสม รวมถึงด้านการบริการ ที่บริษัทฯ มีให้กับลูกค้า
ดังนี้

-   คลังน้ำมัน บริษัทฯ มีคลังน้ำมันจำนวน 5 แห่งเพื่อบริการลูกค้าทั่วทุกภูมิภาค
    และเปิดบริการตลอด 24 ชั่วโมง (เฉพาะคลังระยอง) ในปี 2554 บริษัทฯ
    ได้เพิ่มจุดจำหน่ายน้ำมันที่คลังไออาร์พีซีแม่กลอง จังหวัดสมุทรสงคราม
    เพื่อเพิ่มการบริการลูกค้าในเขตภาคตะวันตกและภาคใต้ตอนบน

-   การขนส่ง บริษัทฯ มีบริการรถขนส่งน้ำมันเพื่อจัดส่งให้ลูกค้าทั่วประเทศ รวมทั้งเรือ
    และท่าเทียบเรือ เพื่อตอบสนองความต้องการของลูกค้าที่ต้องการรับน้ำมันทางเรือ

-   บุคลากร มีผู้แทนขาย เจ้าหน้าที่ประสานงานขาย รวมทั้งแผนกบริการงานขายไว้บริการลูกค้า
    และห้องออกตั๋วที่คอยรับการสั่งซื้อน้ำมันจากลูกค้า โดยผ่านระบบ SAP
    ซึ่งเป็นระบบการจัดการฐานข้อมูลที่เชื่อมโยงกัน โดยสามารถปรับปรุงข้อมูลแบบ On-line
    และ Real Time ให้มีความถูกต้องแม่นยำ และเป็นมาตรฐานเดียวกัน
    เพิ่มประสิทธิภาพในการดำเนินงาน และลดขั้นตอนที่ซ้ำซ้อน
    และเป็นฐานข้อมูลที่สนับสนุนในการวิเคราะห์ ตัดสินใจ และบริหารงานสำหรับผู้บริหาร
    และผู้ปฏิบัติงานทุกระดับ และหลังนำระบบ IRON หรือ IRPC Oil On Net
    ระบบบริหารการจัดจำหน่าย
    ผลิตภัณฑ์ปิโตรเลียมทางอิเลคโทรนิคส์ที่รวมศักยภาพของระบบบริหาร Supply Chain
    ของบริษัทฯ เข้ากับระบบ Total Business Solution ซึ่งบริษัทฯ พัฒนาขึ้น
    เพื่อตอบสนองความต้องการในการทำธุรกรรมของลูกค้า
    และเพิ่มประสิทธิภาพในการดำเนินธุรกิจ ในขณะเดียวกัน
    ยังคงดำเนินการพัฒนาระบบเพื่อรองรับการใช้งานใน Phase ต่างๆ
    เพื่อรองรับการขายในช่องทางขายส่วนอื่นต่อไป

-   การตรวจสอบคุณภาพ บริษัทฯ มีเจ้าหน้าที่เทคนิค ไว้คอยบริการให้ความรู้และแก้ปัญหา
    รวมทั้งออกไปตรวจเช็คคุณภาพตามสถานีบริการ คลังน้ำมัน
    เพื่อสร้างความมั่นใจด้านคุณภาพให้กับลูกค้า

แนวโน้มราคาน้ำมันปี 2555

จากการประมาณการภาวะเศรษฐกิจของไทย
โดยสำนักงานคณะกรรมการพัฒนาการเศรษฐกิจและสังคมแห่งชาติ (สศช.) คาดว่าในปี 2555
เศรษฐกิจจะขยายตัวร้อยละ 4.5-5.5
โดยมีปัจจัยขับเคลื่อนสำคัญจากการใช้จ่ายและการลงทุนภาครัฐ
และการเร่งรัดการลงทุนเพื่อปรับปรุงฟื้นฟูที่ได้รับความเสียหายจากน้ำท่วมในช่วงปลายปี 2554
รวมทั้งคาดว่าราคาน้ำมันดิบตลาดโลกเฉลี่ยจะอยู่ในระดับ 105 – 110 เหรียญสหรัฐฯ ต่อบาร์เรล
เพิ่มขึ้นจากปี 2554 ที่คาดการณ์ไว้ที่ 105 เหรียญสหรัฐฯ ต่อบาร์เรล
โดยความต้องการใช้น้ำมันของโลกมีแนวโน้มขยายตัวเพิ่มขึ้นตามเศรษฐกิจโลก
ขณะที่ปริมาณการผลิตน้ำมันดิบจากกลุ่มโอเปก โดยเฉพาะลิเบียจะกลับเข้ามาสู่ตลาดเพิ่มขึ้น
แม้จะยังไม่เต็มกำลังการผลิต โดยโอเปกจะยังคงเป็นตัวหลักในการควบคุมปริมาณการผลิตน้ำมันดิบ
เพื่อรักษาสมดุลของตลาดและระดับราคาน้ำมันไว้

สำหรับแนวโน้มการใช้น้ำมันสำเร็จรูปในประเทศ ปี 2555 คาดว่าการใช้น้ำมันเบนซินเพิ่มขึ้นร้อยละ
0.9 ปรับตัวเพิ่มขึ้นเล็กน้อยเนื่องจากคาดว่าการใช้น้ำมันแก๊สโซฮอล์จะปรับตัวเพิ่มขึ้น
และการยกเลิกการจำหน่ายน้ำมันเบนซิน 91 ตั้งแต่วันที่ 1 ตุลาคม 2555 ตามนโยบายรัฐบาล
การใช้น้ำมันดีเซลเพิ่มขึ้นร้อยละ 2.9 การใช้น้ำมันเครื่องบินคาดว่าจะเพิ่มขึ้นร้อยละ 4.8
เนื่องจากการท่องเที่ยวเริ่มฟื้นตัวจากภาวะอุทกภัยปีที่ผ่านมา การใช้ LPG
คาดว่าจะมีการใช้เพิ่มขึ้นร้อยละ 11.2
เนื่องจากความต้องการในภาคครัวเรือนและในรถยนต์ยังคงเพิ่มขึ้น
ถึงแม้ว่าการใช้ในภาคอุตสาหกรรมจะมีแนวโน้มลดลง ในขณะที่การใช้น้ำมันเตาคาดว่าลดลงร้อยละ
17.6 เนื่องจากการใช้น้ำมันเตาในอุตสาหกรรมและในการผลิตไฟฟ้าลดลง
ส่งผลให้ทั้งปีคาดว่าจะมีปริมาณการใช้น้ำมันสำเร็จรูปเพิ่มขึ้นร้อยละ 3.3

(ที่มา: กระทรวงพลังงาน)

สิทธิประโยชน์ตามบัตรส่งเสริมการลงทุน

คณะกรรมการส่งเสริมการลงทุนอนุมัติให้บริษัทฯ
และบริษัทย่อยได้รับสิทธิประโยชน์หลายประการในฐานะผู้ได้รับการส่งเสริมการลงทุนตามพระราชบัญญัติส่งเสริมการลงทุน
ปี 2520 เกี่ยวกับการผลิต Acetylene Black , Compounded Plastic,
โครงการโรงไฟฟ้าพลังงานร่วมและไอน้ำ (CHP), โครงการ Propylene (PRP), โครงการ
Blown Film, โครงการ Recovery from Purge Gas at PP Plant, โครงการ EBSM
Upgrading for ABS Specialties (EBSM), โครงการ Multi Product Pipeline
(MPPL) และโครงการ HDPE Catalyst Commercialisation (Jet Mil)
โดยสรุปสาระสำคัญได้ดังนี้

1.  ได้รับยกเว้นอากรขาเข้าและภาษีสำหรับวัตถุดิบและวัสดุจำเป็นรวมถึงเครื่องจักรที่ได้รับอนุมัติโดยคณะกรรมการส่งเสริมการลงทุน

2.  ได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมมีกำหนดเวลาห้าปีถึงแปดปี
    นับแต่วันที่เริ่มมีรายได้จากการประกอบกิจการนั้น

3.  ได้รับลดหย่อนภาษีเงินได้นิติบุคคลร้อยละ 50
    สำหรับกำไรสุทธิที่ได้จากการประกอบกิจการที่ได้รับการส่งเสริมมีกำหนดเวลาห้าปีนับแต่วันสิ้นสุดสิทธิประโยชน์ตามข้อ
    (ข)

4.  ได้รับอนุญาตให้หักค่าขนส่ง ค่าไฟฟ้า
    และค่าประปาเป็นสองเท่าของค่าใช้จ่ายดังกล่าวเป็นระยะเวลาอีก 10 ปีนับแต่วันที่มีรายได้

  4.2 การจัดหาวัตถุดิบ

น้ำมันดิบเป็นวัตถุดิบหลักในกระบวนการผลิตของบริษัทฯ ซึ่งส่วนใหญ่นำเข้าจากตะวันออกกลาง
บริษัทฯ จัดหาน้ำมันดิบประมาณร้อยละ 89 โดยวิธีการซื้อผ่านบริษัท ปตท. จำกัด (มหาชน)
และซื้อน้ำมันดิบส่วนที่เหลือในตลาดจร ในการขนส่งน้ำมันดิบมายังโรงกลั่น บริษัทฯ
ได้ร่วมมือกับบริษัทในเครือปตท.ในการขนส่งน้ำมันดิบ เพื่อลดค่าใช้จ่ายในการขนส่ง
โดยน้ำมันดิบจะถูกขนส่งทางเรือบรรทุกน้ำมันดิบขนาดใหญ่ผ่านทางทะเลมายังท่าเรือน้ำลึกของบริษัทฯ
และเข้าสู่กระบวนการผลิตของบริษัทฯ ทำให้การบริหารจัดการวัตถุดิบเป็นไปอย่างมีประสิทธิภาพ

ปริมาณและมูลค่าการซื้อวัตถุดิบของบริษัทฯ ปี 2554

  --------------- ----------- ------- --- --------- --------- --- ----------- -----------
  วัตถุดิบ           ปริมาณ                   มูลค่า                    สัดส่วนมูลค่า   

                  เมตริกตัน     สัดส่วน       ล้านบาท    สัดส่วน         ในประเทศ    ต่างประเทศ

  น้ำมันดิบ          7,637,345   88%         193,390   90%           0%          100%

  โพรพิลีน          94,486      1%          3,911     2%            89%         11%

  ก๊าซธรรมชาติ      275,960     3%          3,049     1%            100%        0%

  LS ATB          110,162     1%          2,792     1%            10%         90%

  แนฟทาเบา        86,034      1%          2,538     1%            100%        0%

  ไบโอดีเซล บี100   52,149      1%          2,030     1%            100%        0%

  ลองเรสซิดิว       83,865      1%          1,718     1%            0%          100%

  อื่นๆ             366,433     4%          5,116     3%            28%         72%

  รวม             8,706,433   100%        214,544   100%          7%          93%
  --------------- ----------- ------- --- --------- --------- --- ----------- -----------

  []

การผลิต

โรงกลั่นน้ำมันและโรงงานปิโตรเคมีต่างๆ ของบริษัทฯ และบริษัทย่อย ตั้งอยู่เลขที่ 299 หมู่ที่ 5
ถนนสุขุมวิท ตำบลเชิงเนิน อำเภอเมืองระยอง จังหวัดระยอง
ซึ่งเป็นเขตประกอบการอุตสาหกรรมภายใต้การจัดการของบริษัทฯ โดยบริษัทฯ
เริ่มผลิตผลิตภัณฑ์ปิโตรเคมีขั้นปลายเมื่อปี 2525 และขยายโรงงานปิโตรเคมีต่างๆ
เพิ่มขึ้นจนถึงธุรกิจโตรเคมีต้นน้ำ รวมถึงสร้างโรงกลั่นน้ำมันขนาด 215,000 บาร์เรลต่อวัน
คิดเป็นร้อยละ 18 ของกำลังการกลั่นทั้งหมดภายในประเทศ
การดำเนินการกลั่นและการผลิตของบริษัทฯ ประกอบด้วย 4 สายปฏิบัติการ ดังนี้

สายปฏิบัติการ 1 ประกอบด้วยโรงงานในกลุ่มผลิตภัณฑ์ปิโตรเคมี ดังนี้

-   คอมเพล็กซ์ 1 โรงงานผลิตผลิตภัณฑ์กลุ่มโพลีโอเลฟินส์ ประกอบด้วยโรงงานผลิตเม็ดพลาสติก
    HDPE สร้างเสร็จเมื่อปี 2529 และโรงงานผลิตเม็ดพลาสติก PP สร้างเสร็จเมื่อปี 2533

-   คอมเพล็กซ์ 2 โรงงานผลิตผลิตภัณฑ์กลุ่มสไตเรนิก ประกอบด้วยโรงงานผลิตเม็ดพลาสติก ABS
    สร้างเสร็จ เมื่อปี 2533 โรงงานผลิตเม็ดพลาสติก EPS สร้างเสร็จเมื่อปี 2535
    โรงงานผลิตเม็ดพลาสติก PS โรงงานผลิตสไตรีนโมโนเมอร์ และโรงงานผลิตอะโรเมติกส์
    สร้างเสร็จเมื่อปี 2540

-   คอมเพล็กซ์ 4 โรงงานผลิตโอเลฟินส์ สร้างเสร็จเมื่อปี 2540

สายปฏิบัติการ 2 ประกอบด้วยโรงงานในกลุ่มผลิตภัณฑ์น้ำมัน และโรงไฟฟ้า ดังนี้

-   คอมเพล็กซ์ 3 โรงกลั่นน้ำมัน 2 แห่ง โรงกลั่นแห่งแรกมีกำลังการผลิต 65,000
    บาร์เรลต่อวัน สร้างเสร็จเมื่อ
    ปี 2539 และโรงกลั่นแห่งที่สองมีกำลังการผลิต 150,000 บาร์เรลต่อวัน สร้างเสร็จเมื่อปี
    2543

-   คอมเพล็กซ์ 5 โรงงานผลิตน้ำมันหล่อลื่นพื้นฐานมีกำลังการผลิต 320,000 ตันต่อปี
    ซึ่งมีกำลังการผลิตมาก ที่สุดในประเทศไทย สร้างเสร็จเมื่อปี 2540

-   โรงไฟฟ้า โรงไฟฟ้า 2 แห่ง ประกอบด้วย โรงผลิตไฟฟ้าและไอน้ำ โดยมีกำลังการผลิตไฟฟ้า
    108
    เมกกะวัตต์ และไอน้ำ 200 ตันต่อชั่วโมงสร้างเสร็จเมื่อปี 2537 และ
    โรงผลิตพลังไอน้ำและไฟฟ้าร่วม (CHP) โดยมีกำลังการผลิตไฟฟ้า 220 เมกกะวัตต์
    และไอน้ำ 420 ตันต่อชั่วโมง โดยใช้ก๊าซธรรมชาติเป็นเชื้อเพลิง สร้างเสร็จเมื่อปี 2554

สายปฏิบัติการ 3 ประกอบด้วยธุรกิจให้บริการซึ่งสนับสนุนการผลิตในด้านงานวิศวกรรม
งานบำรุงรักษา งานทดสอบวิเคราะห์คุณภาพผลิตภัณฑ์ งานสอบเทียบเครื่องมือวัด
ซึ่งให้บริการภายในบริษัทฯ ตลอดจนถึงบริษัทในกลุ่มไออาร์พีซี และกลุ่ม ปตท.
รวมถึงผู้ประกอบการอุตสาหกรรมภายนอกทั้งในประเทศและต่างประเทศ

สายปฏิบัติการ 4 ประกอบด้วยธุรกิจการให้บริการด้านการขนส่งผลิตภัณฑ์ปิโตรเลียมและปิโตรเคมี
รวมทั้งบริการจัดเก็บเม็ดพลาสติกในคลังสินค้า และจัดเก็บน้ำมันชนิดต่างๆ ในคลังน้ำมัน

เทคโนโลยีที่ใช้ในกระบวนการผลิต

บริษัทฯ ซื้อเทคโนโลยีในการกลั่นน้ำมันและการผลิตปิโตรเคมีที่ได้รับการยอมรับจากผู้ขายหลักๆ
หลายราย โดยเทคโนโลยีในกระบวนการกลั่นน้ำมันที่ต้องมีลิขสิทธิ์นั้นเป็นของ Institut
Francais du Petrole ("IFP"), Hydrocarbon Research Inc. ("HRI") และ
Chevron Corporation ("Chevron") เป็นต้น
ในส่วนของการผลิตที่ใช้เทคโนโลยีที่ไม่ต้องมีลิขสิทธิ์ เช่น CDU และ VDU
ได้รับการออกแบบโดยบริษัทวิศวกรที่มีชื่อเสียง

เทคโนโลยีที่ใช้ในขั้นตอนการผลิต DCC พื้นฐานได้รับการออกแบบโดย Research Institute of
Petroleum Processing ("RIPP") ของสาธารณรัฐประชาชนจีน ซึ่ง Stone & Webster
Limited ("Stone & Webster") เป็นผู้มีสิทธิในเทคโนโลยีนี้นอกสาธารณรัฐประชาชนจีน
โดยโรงงานที่จะใช้ในการผลิต DCC ของบริษัทฯ ถือว่าเป็นโรงงานแรกที่จะผลิต DCC
นอกสาธารณรัฐประชาชนจีนและ Stone & Webster จะเป็นผู้รับเหมาในการก่อสร้างโรงงานนี้
นอกจากนี้ เทคโนโลยีที่ใช้ในขั้นตอนการผลิต DCC
จะมีความคล้ายคลึงกับเทคโนโลยีที่ใช้ในขั้นตอนการผลิต fluid catalytic cracking และ
residuum catalytic cracking ซึ่ง Stone & Webster
ถือว่าเป็นบริษัทที่มีชื่อเสียงทางด้านนี้

โรงงานผลิตน้ำมันหล่อลื่นพื้นฐานใช้กระบวนการผลิตแบบ Residuum Oil Supercritical
Extraction ของ
Kerr McGee ซึ่งเป็นกระบวนการผลิตที่ใช้อย่างแพร่หลาย และกระบวนการผลิตแบบ Enalfining
N Propane Dewaxing ของ Exxon Chemical

โรงงานโอเลฟินส์ใช้เทคโนโลยีของ Linde ประเทศเยอรมันในการผลิตและโรงงานผลิต
Styrene Monomer Plant ใช้เทคโนโลยีของ Monsantol Lummus ในการผลิต

โรงงานผลิตเม็ดพลาสติกชนิดโพลีโพรพิลีน ใช้เทคโนโลยีของ BASF gas polymerization
technology ในการผลิต ส่วนโรงงานผลิต HDPE ใช้เทคโนโลยีของ Hoechst
จากประเทศเยอรมันในการผลิต นอกจากนี้โรงงานผลิต ABS/SAN ใช้เทคโนโลยีของ
Mitsui/Toatsu ในการผลิต และโรงงานผลิตเม็ดพลาสติกชนิด Polystyrene
ใช้เทคโนโลยีของ Fina Technology จากประเทศสหรัฐอเมริกาในการผลิต

การดำเนินการผลิต

ในปี 2554 บริษัทฯ นำน้ำมันดิบเข้าสู่กระบวนการกลั่นทั้งสิ้น 58.25 ล้านบาร์เรล
คิดเป็นระดับการกลั่นเฉลี่ยประมาณ 160 KBD
ซึ่งเป็นการใช้อัตราการผลิตโดยรวมของโรงงานที่ร้อยละ 74
ทั้งนี้เป็นการใช้กำลังการผลิตในส่วนของโรงกลั่นน้ำมัน โรงน้ำมันหล่อลื่นพื้นฐาน
โรงงานโพลีโอเลฟินส์ และโรงงานกลุ่มสไตรินิกส์ ที่ร้อยละ 74, 80, 85 และ 74 ตามลำดับ
ทั้งนี้บริษัทฯ
มุ่งเน้นให้การดำเนินการผลิตเกิดประสิทธิภาพและประสิทธิผลสูงสุดสอดคล้องกับกลยุทธ์หลักของกลุ่มปตท.
ในเรื่อง “Zero Unplanned Shutdown” และมุ่งเน้น “Operation Excellence”
รวมทั้งได้นำระบบบริหารจัดการด้านสิ่งแวดล้อมที่มีประสิทธิภาพ
การประชาสัมพันธ์อย่างต่อเนื่องเพื่อลดผลกระทบกับชุมชน
การบริหารและจัดการด้านความปลอดภัยอย่างเคร่งครัด ไม่มีอุบัติเหตุถึงขั้นรุนแรง ในปี 2554
บริษัทฯ ประสบผลสำเร็จในการเพิ่มประสิทธิภาพความต่อเนื่องของการผลิต
และช่วยลดค่าใช้จ่ายในการดำเนินการผลิต ดังนี้

-   ติดตั้ง Power loop line ได้แล้วเสร็จสมบูรณ์ เพื่อให้ระบบไฟฟ้ามีความน่าเชื่อถือสูงขึ้น
    รองรับเหตุการณ์ไฟฟ้าดับจากภายนอก

-   ติดตั้งระบบ Power Management System (PMS)
    ซึ่งเป็นเครื่องมือที่ใช้บริหารจัดการระบบไฟฟ้าทั้งหมดของโรงงานให้เกิดเสถียรภาพและความต่อเนื่องในการผลิตโดยรวมสูงสุด
    โดยพร้อมใช้งานได้ในเดือนกุมภาพันธ์ 2555

-   นำระบบ Warehouse Management System (WMS) มาใช้
    เพื่อเพิ่มประสิทธิภาพในการบริหารจัดการคลังสินค้า และบันทึกติดตามการรับส่งสินค้าด้วยระบบ
    Barcode ทั้งนี้ระบบจะแล้วเสร็จสมบูรณ์ในเดือนพฤษภาคม 2555

-   นำระบบ Advanced Process Control (APC)
    มาใช้ควบคุมกระบวนการผลิตในหน่วยผลิตของโรงกลั่น และโรงผลิตน้ำมันหล่อลื่น
    ซึ่งจะทำให้เกิดความแม่นยำในการผลิต และเกิดประสิทธิภาพในการใช้พลังงานสูงสุด

-   ดำเนินการซ่อมบำรุงใหญ่ ระหว่างวันที่ 31 ตุลาคม 2554 ถึงวันที่ 18 ธันวาคม 2554
    โดยมีแผนการดำเนินงานที่ชัดเจน โดยสามารถบำรุงรักษาเครื่องจักรหลัก
    ซ่อมแซมเครื่องจักรที่มีความเสียหาย ตรวจสอบเครื่องจักรตามกฎหมาย
    เปลี่ยนถ่ายตัวเร่งปฏิกิริยา รวมถึงทำความสะอาดภายในเครื่องจักร เช่น
    เครื่องแลกเปลี่ยนความร้อนต่างๆ ได้ตามเป้าหมาย ส่งผลให้บริษัทฯ
    สามารถดำเนินการผลิตผลิตภัณฑ์ได้อย่างต่อเนื่องและมีประสิทธิภาพสูงขึ้นตามวัตถุประสงค์ที่ตั้งไว้

กำลังการผลิตและปริมาณการผลิต

(หน่วย : พันตันต่อปี)

  ------------------ ------------ ------ ------ ------------- ------ ------ --------------------- ------ ------
  ผลิตภัณฑ์             กำลังการผลิต                 ปริมาณการผลิต                 อัตราการใช้กำลังการผลิต          

                     2552         2553   2554   2552          2553   2554   2552                  2553   2554

  โอเลฟินส์            728          728    728    718           700    596    99%                   96%    82%

  - เอทิลีน            360          360    360    351           335    284    98%                   93%    79%

  - โพรพิลีน           312          312    312    317           316    272    102%                  101%   87%

  - บิวธาไดอีน         56           56     56     50            50     40     89%                   89%    72%

  อะโรเมติกส์          367          367    367    271           300    286    74%                   82%    78%

  - เบนซีน            114          114    114    81            87     84     71%                   76%    74%

  - โทลูอีน            132          132    132    96            105    102    73%                   80%    77%

  - มิกซ์ไซค์ลีน         121          121    121    94            108    99     78%                   89%    82%

  สไตรีนโมโนเมอร์      200          200    200    201           222    173    101%                  111%   86%

  โพลีโอเลฟินส์         615          615    615    561           554    485    91%                   90%    79%

  - HDPE             140          140    140    142           125    112    101%                  89%    80%

  - PP               475          475    475    419           429    373    88%                   90%    78%

  สไตรินิกส์            247          247    247    246           251    208    100%                  102%   84%

  - ABS/CCM          117          117    117    96            93     79     82%                   80%    67%

  - PS               100          100    100    126           133    111    126%                  133%   111%

  - EPS              30           30     30     24            25     19     80%                   85%    62%

  โรงกลั่นน้ำมัน (KBD)   215          215    215    141           174    160    66%                   81%    74%

  น้ำมันหล่อลื่นพื้นฐาน     320          320    320    296           312    272    93%                   97%    85%

  ยางมะตอย           380          380    380    454           491    426    119%                  129%   112%

  โพลีออล             25           25     25     14            15     15     56%                   61%    60%
  ------------------ ------------ ------ ------ ------------- ------ ------ --------------------- ------ ------

[]

การจัดการด้านคุณภาพ ความปลอดภัย อาชีวอนามัยและสิ่งแวดล้อม

บริษัทฯ มุ่งมั่นและให้ความสำคัญกับการบริหารจัดการด้านคุณภาพ ความปลอดภัย
อาชีวอนามัยและสิ่งแวดล้อม โดยมุ่งเน้นการดำเนินธุรกิจให้เติบโตอย่างเข้มแข็งและยั่งยืน
ควบคู่กับการดูแลสังคม ชุมชนและสิ่งแวดล้อม (Economy, Social and Ecology)
ให้อยู่ร่วมกันได้อย่างสมดุล บริษัทฯจึงได้กำหนดนโยบายหลักคือ

-   ส่งเสริมการป้องกันมลพิษตั้งแต่จุดกำเนิดและควบคุมแหล่งมลพิษ โดยใช้หลัด 3R คือ
    ลด(Reduce) ใช้ซ้ำ(Reuse) แปรสภาพเพื่อนำกลับมาใช้ใหม่ (Recycle)

-   ส่งเสริมให้มีการลดของเสียจากแหล่งกำเนิด
    มุ่งมั่นปรับปรุงประสิทธิผลของระบบการจัดการคุณภาพสิ่งแวดล้อมอย่างต่อเนื่อง

-   ส่งเสริมให้มีการพัฒนาการจัดการสิ่งแวดล้อมภายในกลุ่มบริษัทฯและร่วมกับชุมชนใกล้เคียงเพื่อเสริมสร้างความสัมพันธ์ระหว่างกลุ่มบริษัทฯ
    พนักงานและชุมชน

-   ประชาสัมพันธ์ให้พนักงานและชุมชนมีความเข้าใจการพัฒนากิจกรรมของกลุ่มบริษัทฯอย่างสม่ำเสมอและต่อเนื่อง

-   ส่งเสริมการเพิ่มประสิทธิภาพการบริหารจัดการการใช้น้ำภายในกลุ่มบริษัทฯอย่างเป็นระบบ
    โดยเน้นการนำน้ำกลับมาใช้เพื่อให้เกิดประโยชน์สูงสุด

-   ส่งเสริมการมีส่วนร่วมในการอนุรักษ์พลังงาน ปลูกจิตสำนึกในการลดการใช้พลังงาน
    รวมถึงใช้ทรัพยากรให้เกิดประสิทธิผลและทำให้เกิดการอนุรักษ์พลังงานอย่างมีระบบและต่อเนื่อง

นอกจากนี้ บริษัทฯ ได้ประกาศนโยบายการดำเนินการบริหารกิจกรรมเพิ่มผลผลิต
เพื่อพัฒนาทรัพยากรบุคคลและการบริหารอย่างมีส่วนร่วม
โดยใช้กิจกรรมการเพิ่มผลผลิตเป็นกลยุทธ์และเครื่องมือในการบริหาร

ผลการดำเนินงานที่สำคัญด้านคุณภาพ ความปลอดภัย อาชีวอนามัยและสิ่งแวดล้อม ปี 2554

+-------------------------+--------------------------------------------+
| หัวข้อกิจกรรม              | การดำเนินงาน                                |
+=========================+============================================+
| 1. การลดหรือป้องกันผลกระทบ | -   สร้างระบบป้องกันและลดมลสาร ประมาณ 188     |
|                         |     ล้านบาท                                 |
+-------------------------+--------------------------------------------+
| 2. การใช้เชื้อเพลิงสะอาด    | -   ใช้เชื้อเพลิงที่มีปริมาณกำมะถันต่ำ และ           |
|                         |     ก๊าซธรรมชาติ                             |
|                         |                                            |
|                         | -   ลดการระบายก๊าซซัลเฟอร์ไดออกไซด์            |
+-------------------------+--------------------------------------------+
| 3. การระบายน้ำทิ้ง         | -   ลดการระบายน้ำทิ้งและนำน้ำกลับมาใช้ประโยชน์    |
+-------------------------+--------------------------------------------+
| 4.การควบคุม/ลดก          | -   ติดตั้งระบบป้องกัน (RTO และ Vapor Recovery  |
| ารระบายสารอินทรีย์ระเหยง่าย |     Unit: VRU)                             |
|                         |                                            |
|                         | -   จัดทำบัญชีป                               |
|                         | ริมาณการระบายสารอินทรีย์ระเหยง่ายตามมาตรฐานสากล |
|                         |                                            |
|                         | -   กา                                     |
|                         | รจัดการสารอินทรีย์ระเหยง่าย(VOCs)ในเขตประกอบการ |
+-------------------------+--------------------------------------------+
| 5.การจัดการด้านความปลอดภัย | -   จัดทำฐานข้อม                             |
|                         | ูลสารเคมีและเคมีภัณฑ์รองรับสินค้าที่เป็นมิตรกับสิ่งแวดล้อม |
|                         |     (Safety Data Sheet ตามมาตรฐาน GHS)     |
|                         |                                            |
|                         | -   โครงการสร้างวัฒนธรรมความปลอดภัย (Behavior |
|                         |     Base Safety)                           |
+-------------------------+--------------------------------------------+
| 6.การจัดการด้านอาชีวอนามัย  | -   จัดทำระบบสมุดสุขภาพพนักงานอิเล็คโทรนิค        |
|                         |     (e-Health Book)                        |
|                         |                                            |
|                         | -   จัดทำโครงการอาชีวอนามัยเชิงรุก              |
|                         |                                            |
|                         | -   จัดทำโปรแกรมพยากรณ์การรั่วไหลของสารเคมี     |
+-------------------------+--------------------------------------------+
| 7.การจัดการด้านคุณภาพ      | -   ประหยัดค่าใช้จ่ายประมาณ 560 ล้านบาท         |
|                         |     จากกิจกรรมกลุ่ม QCC                       |
+-------------------------+--------------------------------------------+

การจัดการด้านสิ่งแวดล้อม

บริษัทฯ ติดตามตรวจสอบคุณภาพสิ่งแวดล้อมด้านต่างๆ นอกจากตามกฎหมาย
และข้อกำหนดของหน่วยงานราชการแล้ว ยังตรวจสอบเพิ่มเติมโดยการเฝ้าระวัง
เพื่อป้องกันผลกระทบต่อชุมชนที่อาจเกิดขึ้น กล่าวคือ ตรวจวัดคุณภาพอากาศ คุณภาพน้ำ
และคุณภาพเสียง ซึ่งผลการตรวจวัดทั้งหมดอยู่ในระดับมาตรฐาน
นอกจากนี้ยังมีการจัดทำรายงานผลการปฏิบัติตามมาตรการป้องกันและแก้ไขผลกระทบสิ่งแวดล้อมและมาตรการติดตามตรวจสอบคุณภาพสิ่งแวดล้อมส่งหน่วยราชการทุก
6 เดือน และมีการเผยแพร่ผลการดำเนินงานตามรายงานฯ
ดังกล่าวให้แก่ผู้แทนหน่วยราชการส่วนกลางและส่วนท้องถิ่น
ผู้แทนชุมชนและประชาชนผู้สนใจรับทราบด้วย

บริษัทฯ
แสดงเจตนารมณ์ในการป้องกันและแก้ไขปัญหาด้านสิ่งแวดล้อมที่อาจส่งผลกระทบต่อชุมชนอันเกิดจากการปฏิบัติงานของบริษัทฯ
โดยเน้นการป้องกัน การวิเคราะห์และแก้ไขปัญหา ณ
แหล่งกำเนิดได้อย่างถูกต้องและมีประสิทธิภาพเพื่อการอยู่ร่วมกันกับชุมชนโดยรอบเขตประกอบการ
บริษัท ไออาร์พีซี จำกัด (มหาชน) อย่างผาสุข โครงการที่มีการดำเนินการในปี 2554 ได้แก่

-   โครงการพัฒนาพลังงานสะอาด - โครงการผลิตพลังไอน้ำและไฟฟ้าร่วม (Combined Heat
    & Power Project: CHP)
    ซึ่งเป็นหนึ่งในโครงการที่ใหญ่ที่สุดในประเทศไทยในด้านการลดปริมาณคาร์บอนไดออกไซด์
    จากการจ่ายไฟฟ้าและไอน้ำเข้าระบบและเปิดดำเนินการได้อย่างเป็นทางการในปี 2554
    จึงสามารถยกเลิกการใช้งานหม้อน้ำที่ใช้น้ำมันเตาเชื้อเพลิง
    ซึ่งเป็นสาเหตุหลักของการเกิดปัญหากลิ่น จำนวน 8 หน่วย
    และนอกจากจะช่วยลดผลกระทบสิ่งแวดล้อมแล้ว
    ยังสร้างความมั่นคงด้านพลังงานให้เติบโตไปพร้อมการส่งเสริมแนวคิดการผลิตพลังงานสะอาด
    และส่งคืนผลประโยชน์จากความเจริญทางภาคเศรษฐกิจสู่ชุมชนและสิ่งแวดล้อม

-   โครงการลดการระบายก๊าซเรือนกระจก บริษัทฯ ร่วมลงนามบันทึกความเข้าใจ (MOU) “TOR
    Signing Ceremony and Presentation Meeting” ร่วมกับ Korean Energy
    Management Corporation (KEMCO) กับองค์การบริหารจัดการก๊าซเรือนกระจก
    (องค์การมหาชน) ภายใต้โครงการนำร่อง “Dissemination of Korea Voluntary
    Emission Reduction Program to Thailand ระยะที่ 2 (KVER 2)”
    ซึ่งเป็นโครงการลดก๊าซเรือนกระจกภาคสมัครใจของประเทศเกาหลีใต้
    เพื่อเผยแพร่แนวทางการดำเนินโครงการฯ ผ่านกิจกรรม การฝึกอบรมให้กับภาคีต่างๆ

-   โครงการจัดทำแนวกันชนอุตสาหกรรมหรือแนวป้องกัน (Protection Strip)
    เป็นมาตรการหนึ่งที่มีศักยภาพของบริษัทฯ
    ในการป้องกันและบรรเทาปัญหามลพิษอุตสาหกรรมที่มีต่อชุมชน
    เพื่อเป็นการสนับสนุนแนวทางการดำเนินงานของภาครัฐ บริษัทฯ
    ได้จัดทำแผนการดำเนินงานทำแนวป้องกันเพิ่มเติมในปี 2554-2555
    โดยได้วางแผนการปลูกต้นไม้เพิ่มเติมจำนวน 220,000 ต้น บนพื้นที่ประมาณ 240 ไร่
    คิดเป็นระยะทางประมาณ 8 กิโลเมตร โดยงบประมาณที่ใช้ประมาณ 45 ล้านบาท ซึ่งในปี
    2554 บริษัทฯ ได้มีการปรับปรุงดิน จัดทำเนินสำหรับปลูกต้นไม้ วางแนวระบบน้ำ
    จัดหาต้นกล้าไม้พื้นเมือง และส่งเสริมการเพาะกล้าไม้จากชุมชนโดยรอบ
    โดยมีชุมชนที่ประสงค์เข้าร่วมโครงการเพาะกล้าไม้แล้วประมาณ 92,500 ต้น ได้แก่ ต.ตะพง
    ต.เชิงเนิน ต.นาตาขวัญ ต.บ้านแลง และเทศบาลนครระยอง และได้ดำเนินการปลูกได้
    7,500 ต้น (3.41%) เมื่อเทียบกับแผน และเพื่อให้บรรลุตามเป้าหมายที่กำหนดไว้
    บริษัทได้ขอความร่วมมือไปยังศูนย์เพาะกล้าไม้ทั่วประเทศ
    ตลอดจนมีแผนปรับปรุงดูแลบำรุงรักษาต้นไม้หลังการดำเนินการปลูกด้วย

-   โครงการธรรมาภิบาลสิ่งแวดล้อม ติดตั้งป้ายแสดงข้อมูลหรือ Display Board
    บริเวณด้านหน้าเขตประกอบการอุตสาหกรรมไออาร์พีซี
    เพิ่มจากเดิมที่มีอยู่ที่บริเวณสถานีตรวจวัดคุณภาพอากาศบริเวณองค์การบริหารส่วนตำบลบ้านแลง
    และสถานีอนามัยบ้านก้นหนองเพื่อเป็นอีกช่องทางหนึ่งในการสื่อสารผลการตรวจสอบคุณภาพอากาศและข้อมูลต่างๆ
    ให้ชุมชนรับทราบ

-   โครงการศูนย์ประสานงานภาคสนามสำหรับงานซ่อมบำรุงใหญ่ ประจำปี 2554
    เพื่อเฝ้าระวังคุณภาพสิ่งแวดล้อมตลอด 24 ชั่วโมง
    เพื่อไม่ให้เกิดผลกระทบจากการดำเนินงานกิจกรรมต่อชุมชน พนักงานและสิ่งแวดล้อม

-   โครงการศูนย์ประสานงานภาคสนามเพื่อแก้ปัญหาเรื่องกลิ่น
    ซึ่งใช้เป็นอีกช่องทางหนึ่งในการรับฟังข้อคิดเห็นและข้อร้องเรียนจากชุมชน
    ตลอดจนเผยแพร่และสื่อสารผลการดำเนินงานให้ชุมชนรับทราบด้วย

-   โครงการจัดการสารอินทรีย์ระเหยง่าย (VOCs) ในเขตประกอบการ โดยบริษัทฯ
    ได้จัดทำบัญชีปริมาณการระบายสารอินทรีย์ระเหยง่าย (VOCs Emission Inventory)
    อย่างต่อเนื่องมาตั้งแต่ปี 2552 จนถึงปัจจุบัน
    เพื่อประเมินและหาแนวทางในการจัดการด้านคุณภาพอากาศในพื้นที่ให้ดีขึ้นและเพื่อเตรียมความพร้อมสำหรับการดำเนินการให้สอดคล้องกับกฎหมายหรือข้อบังคับที่จะประกาศใช้ในอนาคตอันใกล้
    นอกจากนี้ ในปี 2554 บริษัทฯ ยังให้ความร่วมมือกับหน่วยงานราชการ เช่น
    การจัดทำระบบเครือข่ายฐานข้อมูลออนไลน์โดยเชื่อมโยงข้อมูลคุณภาพอากาศในบรรยากาศและคุณภาพน้ำทิ้งที่ได้รับการบำบัดแล้วโดยรอบเขตประกอบการไปยังกรมโรงงานอุตสาหกรรม
    และให้ความร่วมมือกับกรมควบคุมมลพิษ ในการจัดทำฐานข้อมูลในพื้นที่และการจัดทำมาตรฐาน
    VOCs จากแหล่งกำเนิด ด้วย

-   โครงการควบคุม/ลดการระบายสารอินทรีย์ระเหยง่าย เช่น
    การปรับปรุงระบบการขนถ่ายสารเคมี
    การปรับปรุงระบบกำจัดกลิ่นของระบบบำบัดน้ำเสียส่วนกลาง การติดตั้งระบบป้องกันกลิ่น (
    RTO ) ของไอระเหยของสารประกอบอินทรีย์ (VOCs) ที่เกิดจากการะบวนการผลิต
    และการติดตั้งหน่วยควบคุมไอระเหย ( Vapor Recovery Unit: VRU)

ด้วยการตระหนักถึงความสำคัญของคุณภาพสิ่งแวดล้อม
จึงได้ปรับปรุงการดำเนินการเพื่อลดการระบายมลพิษอันเป็นยุทธศาสตร์เชิงรุกในการเป็นอาสาสมัครในการทำโครงการกับหน่วยงานภาครัฐซึ่งผนวกเข้าเป็นส่วนหนึ่งของแผนปฏิบัติการลดและขจัดมลพิษ
จ.ระยองมาอย่างต่อเนื่องตั้งแต่ปี 2550 ถึง ปี2554 เช่น
การเลือกใช้เชื้อเพลิงที่มีปริมาณกำมะถันต่ำ การเลือกใช้เทคโนโลยีสะอาด
ใช้เตาเผา/หม้อไอน้ำที่ทำให้เกิดออกไซด์ของไนโตรเจนต่ำ (Low NO_(x) Burner)
และนำน้ำกลับมาใช้ให้เกิดประโยชน์สูงสุด
ผลการดำเนินงานของโครงการนี้สามารถลดการระบายก๊าซซัลเฟอร์ไดออกไซด์ (Sulfur
Dioxide: SO₂) ได้ประมาณ 25,000 ตัน หรือร้อยละ 32 ลดการระบายออกไซด์ของไนโตรเจน
(Oxide of Nitrogen: NO_(x)) ได้ประมาณ 100 ตัน หรือ ร้อยละ 0.3
และลดการระบายน้ำทิ้งได้ประมาณ 3.5 ล้านลูกบาศก์เมตร หรือ
ร้อยละ 18 เมื่อเทียบกับข้อมูลฐาน (Baseline) ปี 2549

การจัดการด้านอาชีวอนามัยและความปลอดภัย

หลักการบริหารจัดการ ดำเนินการตามระบบการจัดการอาชีวอนามัย และความปลอดภัย
ตามมาตรฐาน TIS/BS OHSAS 18001 (P-D-C-A Model)
วิศวกรรมความปลอดภัยในกระบวนการผลิต และหลักการ 3P (People Safety, Plant
Safety, Process & Procedure Safety)

บริษัทฯ
ให้ความสำคัญกับสภาพแวดล้อมในการทำงานและและสร้างจิตสำนึกด้านความปลอดภัยให้กับพนักงาน
เพื่อป้องกันการบาดเจ็บและอันตรายต่อพนักงาน
โดยจัดโครงการกิจกรรมและการอบรมให้ความรู้เกี่ยวกับอันตรายจากการทำงาน เช่น
โครงการสุขภาพดีมีสุข โครงการอนุรักษ์การได้ยิน โครงการเฝ้าระวังโรคปอดจากการทำงาน
โครงการ
การยศาสตร์ (Ergonomics) และโครงการเฝ้าระวังการสัมผัสสารตัวทำละลายอินทรีย์ เป็นต้น

-   สุขศาสตร์อุตสาหกรรม (Industrial Hygiene)

จัดให้มีการตรวจวัดทางสุขศาสตร์อุตสาหกรรม (Industrial Hygiene) หรือ
การตรวจวัดสภาวะแวดล้อมในการทำงาน ในทุกพื้นที่การปฏิบัติงานตามข้อกำหนดกฎหมายต่างๆ
และตามปัจจัยเสี่ยงในแต่ละพื้นที่ ประกอบด้วย การตรวจวัดเสียง แสงสว่าง สารเคมี อนุภาค รังสี
และความร้อน นอกจากนี้ ยังมีการสำรวจสภาพแวดล้อมในการทํางาน (Walk through Survey)
เพื่อค้นหาสิ่งที่จะมีผลต่อสุขภาพของพนักงาน
นำไปสู่การควบคุมป้องกันและปรับปรุงแก้ไขสภาพแวดล้อมในการทำงาน

-   อาชีวอนามัย (Occupational Health)

สำหรับการปฏิบัติดูแลด้านสุขภาพของพนักงาน บริษัทฯ
จัดให้พนักงานใหม่ทุกคนได้รับการตรวจร่างกายก่อนเข้าทำงาน
และจัดให้มีการตรวจสุขภาพพนักงานเป็นประจำทุกปี ทั้งการตรวจสุขภาพทั่วไป และตามปัจจัยเสี่ยง
โดยประกอบด้วย การตรวจความสมบูรณ์ของเม็ดเลือด การทำงานของตับ ไต การ X-Ray
ทรวงอก การทดสอบสมรรถภาพการได้ยิน การมองเห็น สมรรถภาพปอด และการตรวจทางชีวภาพ
(Biological Surveillance) เพื่อเฝ้าระวังสารเคมีในร่างกาย
ผ่านการวินิจฉัยของแพทย์อาชีวเวชศาสตร์ (Occupational Medicine)

ในปี 2554 บริษัทฯ จัดทำโปรแกรมสมุดสุขภาพพนักงานอิเล็คโทรนิค (e-Health Book)
เพื่อเก็บฐานข้อมูลด้านสุขภาพของพนักงานในรูปแบบสื่ออิเล็คโทรนิค
ซึ่งพนักงานสามารถเข้าดูประวัติด้านสุขภาพของตัวเองได้ตลอดเวลา
อีกทั้งโปรแกรมดังกล่าวยังสามารถวิเคราะห์แนวโน้มด้านสุขภาพเพื่อให้หน่วยงานที่รับผิดชอบใช้ในการวางแผนงานเพื่อการบริหารและป้องกันความเสี่ยงด้านสุขภาพต่อไป

-   การติดฉลากและข้อมูลความปลอดภัยสารเคมีตามระบบ GHS (Globally Harmonized
    System of Classification and Labeling of Chemicals)

บริษัทฯ ได้จัดทำฉลากและข้อมูลความปลอดภัย (Safety Data Sheet) ของผลิตภัณฑ์ตามระบบ
GHS เพื่อให้เป็นไปตามข้อกำหนดองค์การสหประชาชาติ (UN)
และเพื่อให้สอดคล้องกับกฎหมายของประเทศไทยที่กำลังจะประกาศใช้ โดยใช้ฐานข้อมูลสารเคมีของ
ChemWatch และได้ขยายโครงการนี้ สำหรับสารเคมีที่ใช้ในกระบวนการผลิตอีกด้วย

-   การสร้างวัฒนธรรมความปลอดภัย (Safety Culture)

เพื่อการป้องกันอุบัติเหตุที่จะเกิดกับพนักงานและทรัพย์สิน บริษัทฯ
ได้มุ่งเน้นการป้องกันพฤติกรรมที่ไม่ปลอดภัยของพนักงานรวมถึงผู้รับเหมา
โดยได้ดำเนินโครงการสร้างพฤติกรรมความปลอดภัย (BBS: Behavior Based Safety)
ต่อเนื่องจากปีที่ผ่านมา ผ่านการรณรงค์ให้ความรู้เรื่องการสวมใส่อุปกรณ์ป้องกันอันตรายส่วนบุคคล
การทำงานเกี่ยวกับสารเคมี และการทำงานกับเครื่องจักร โดยในปี 2554
ได้มีการขยายขอบเขตไปทุกหน่วยงานของพื้นที่ในโรงงานของบริษัทฯ ในจังหวัดระยอง

นอกจากนี้ บริษัทฯ ยังมุ่งเน้นการสร้างวัฒนธรรมความปลอดภัยผ่านโครงการ Safety
Leadership
เพื่อสร้างภาวะผู้นำด้านความปลอดภัยให้กับพนักงานระดับหัวหน้างานจนถึงผู้บริหารทุกระดับ
ซึ่งโครงการดังกล่าวยังคงดำเนินการอย่างต่อเนื่องเพื่อสร้างวัฒนธรรมความปลอดภัยให้กับพนักงานทั่วองค์กร

-   การให้ความรู้ด้านความปลอดภัย สุขภาพและสิ่งแวดล้อมต่อพนักงานและชุมชน

บริษัทฯ ส่งเสริมให้ประชาชนมีความรู้ความเข้าใจในเรื่องความปลอดภัย สุขภาพและสิ่งแวดล้อม
โดยร่วมกับชุมชนบ้านนาตาขวัญเปิดศูนย์เตรียมพร้อมป้องกันภัยชุมชนบ้านนาตาขวัญ
และจัดทำโครงการเสริมสร้างศักยภาพชุมชนด้านการป้องกันและสาธารณภัย
(แผนฉุกเฉินและการอพยพชุมชน)
ให้กับองค์การบริหารส่วนตำบลเชิงเนินและองค์การบริหารส่วนตำบลบ้านแลง มีการจัดทำแผนฉุกเฉิน
และมีการฝึกซ้อมร่วมกัน ซึ่งมีสำนักงานป้องกันและบรรเทาสาธารณภัย
จังหวัดระยองและสำนักงานสาธารณสุขจังหวัดระยอง ร่วมดำเนินการด้วย

บริษัทฯ ได้ร่วมกับบมจ.ปตท.จัดนิทรรศการ PTT Group HR & OE Forum
ขึ้นเพื่อให้พนักงานเกิดความรู้ความเข้าใจใน ระบบการจัดการคุณภาพ ความปลอดภัย
อาชีวอนามัยและสิ่งแวดล้อม ด้านการบริหารทรัพยากรมนุษย์
และการบริหารจัดการเทคโนโลยีสารสนเทศ เพื่อให้เกิดการพัฒนาองค์กรอย่างยั่งยืน

นอกจากนี้ บริษัทฯ ยังได้จัดให้มีโครงการดูแลสุขภาพของประชาชนในพื้นที่ใกล้เคียงอย่างต่อเนื่อง
ซึ่งประกอบด้วยการจัดตั้งคลินิคสุขภาพและการจัดให้มีหน่วยบริการตรวจสุขภาพเคลื่อนที่
รวมทั้งให้บริการโปรแกรมการตรวจสุขภาพและโรคภัยที่เกี่ยวข้องกับมลพิษอุตสาหกรรม
พร้อมทั้งให้คำแนะนำในการดูแลสุขภาพแก่คนในชุมชน

-   การทำแผนการรองรับอุบัติภัย และการสอบสวนโรคจากมลพิษสิ่งแวดล้อม

บริษัทฯ จัดให้ทุกโรงงานมีการซ้อมแผนฉุกเฉิน กรณีเพลิงไหม้ กรณีสารเคมีรั่วไหล กรณีรังสีรั่วไหล
ตามแผนการซ้อมที่กำหนดเพื่อเตรียมความพร้อมหากมีเหตุฉุกเฉินเกิดขึ้น และยังมีการซ้อมแผนฉุกเฉิน
(กรณีก๊าซรั่วไหลระดับ 2) ร่วมกับ บมจ.ปตท.
ซึ่งเป็นโครงการร่วมกันเพื่อเตรียมความพร้อมรับมือสถานการณ์ฉุกเฉิน
ถือเป็นการตระหนักถึงความสำคัญด้านความปลอดภัยของบริษัทและชุมชนในจังหวัดระยอง
และมีการจัดทำโปรแกรมพยากรณ์การรั่วไหลของสารเคมี ร่วมกับโรงพยาบาลระยอง
และวิทยาลัยสาธารณสุขชลบุรีอีกด้วย

การจัดการด้านคุณภาพ

บริษัทฯ ดำเนินการจัดการด้านคุณภาพตามมาตรฐานสากล
และได้รับขอบข่ายการรับรองเพิ่มเติมในด้านต่างๆ อันได้แก่

-   การรับรองระบบบริหารงานคุณภาพตามมาตรฐาน มอก. 9001 (ISO 9001):
    การผลิตผลิตภัณฑ์น้ำมันหล่อลื่น

-   การรับรองระบบการจัดการสิ่งแวดล้อมตามมาตรฐาน มอก. 14001 (ISO14001):
    โรงผลิตพลังงานไฟฟ้าและไอน้ำ และการผลิตผลิตภัณฑ์ปิโตรเลียม (วิธีการกลั่นและการผสม)
    การรับ การเก็บและการจ่ายวัตถุดิบ และผลิตภัณฑ์ปิโตรเลียม การผลิตกำมะถันเหลว

-   การรับรองระบบการจัดการด้านคุณภาพสำหรับอุตสาหกรรมยานยนต์ตามมาตรฐาน ISO/TS
    16949(2009): ในขอบข่าย Design and Manufacture of Natural Colour and
    Colour Compounded Polypropylene (PP) Resin for Automotive

-   การรับรองระบบการจัดการอาชีวอนามัยและความปลอดภัยตามมาตรฐาน มอก. 18001
    (ISO18001) และ
    BS OHSAS 18001: ด้านการให้บริการท่าเทียบเรือขนถ่ายผลิตภัณฑ์ปิโตรเลียมและปิโตรเคมี
    สินค้าเทกอง และสินค้าบรรจุตู้คอนเทนเนอร์ (Terminal services of petroleum and
    petrochemical products, dry bulk and container cargoes)

-   การรับรองระบบการจัดการพลังงาน ตามมาตรฐาน มอก. 50001 (ISP 50001) :
    การผลิตเม็ดพลาสติกโพลีสไตรีน (PS) สีพื้นฐานและการผสมที่เติมแต่งสี

บริษัทฯ ให้ความสำคัญกับการประยุกต์ใช้เครื่องมือการเพิ่มผลผลิต ได้แก่ 5ส กิจกรรมกลุ่มคุณภาพ
(QCC) และกิจกรรมข้อเสนอแนะ (Suggestion)
โดยสนับสนุนให้พนักงานทุกคนมีส่วนร่วมในกิจกรรมดังกล่าว ในปี 2554
พนักงานเข้าร่วมกลุ่มกิจกรรม QCC ทั้งหมด 326 กลุ่ม
ผลงานของกลุ่มกิจกรรมเหล่านี้ช่วยประหยัดค่าใช้จ่ายให้กับองค์กรได้รวมประมาณ 560 ล้านบาท

นอกจากนี้ บริษัทฯ ยังได้ดำเนินกิจกรรมที่สอดคล้องกับข้อกำหนด/กฎระเบียบสากลอย่างต่อเนื่อง
อาทิ

-   การดำเนินตามระเบียบ REACH : Registration, Evaluation, Authorization
    and Restrictions of Chemicals เป็นกฎหมายควบคุมสารเคมีของสหภาพยุโรป

-   การปฏิบัติตามข้อกำหนด RoHS (Restriction of Hazardous Substances)
    ซึ่งเป็นข้อกำหนดที่ 2002/95/EC ของสหภาพยุโรป (EU)
    ว่าด้วยเรื่องของการใช้สารที่เป็นอันตรายในอุปกรณ์เครื่องใช้ไฟฟ้าและอิเล็กทรอนิกส์

งบประมาณเพื่อการพัฒนาด้านสิ่งแวดล้อม

บริษัทฯ สนับสนุนกิจกรรมเกี่ยวข้องกับการดำเนินงานด้านสิ่งแวดล้อมอย่างต่อเนื่อง โดยในช่วง 3
ปีที่ผ่านมา บริษัทฯ มีค่าใช้จ่ายในด้านนี้แยกตามกลุ่มงานต่างๆ ได้ดังนี้

  (หน่วย : ล้านบาท)

+-------------------------------------------+--------+--------+--------+
|                                           | 2552   | 2553   | 2554   |
+-------------------------------------------+--------+--------+--------+
| -   การลงทุนสร้างระบบป้องกัน/ลดมลสาร          | 127.78 | 379.16 | 188.75 |
+-------------------------------------------+--------+--------+--------+
| -   การติดตามตรวจสอบผลกระทบสิ่งแวดล้อม        | 17.44  | 6.78   | 18.53  |
+-------------------------------------------+--------+--------+--------+
| -   การจัดทำรายงานการศึกษาผลกระทบสิ่งแวดล้อม/  | 1.95   | 8.32   | 8.33   |
|     การเปลี่ยนแปลงมาตรการลดผลกระทบสิ่งแวดล้อม  |        |        |        |
+-------------------------------------------+--------+--------+--------+
| -   กิจกรรมประชาสัมพันธ์ด้านสิ่งแวดล้อม           | 2.15   | 39.50  | 8.9    |
+-------------------------------------------+--------+--------+--------+
| -   การจัดทำระบบการจัดการสิ่งแวดล้อม           | 1.19   | 1.3    | 1.8    |
+-------------------------------------------+--------+--------+--------+
| รวม                                       | 150.51 | 435.06 | 266.31 |
+-------------------------------------------+--------+--------+--------+

ปี 2554 บริษัทฯ มีค่าใช้จ่ายในการบริหารจัดการสิ่งแวดล้อมประมาณ 266 ล้านบาท
ส่วนใหญ่เป็นการลงทุนสร้างระบบป้องกัน/ลดมลสาร นอกจากนี้
บริษัทยังสามารถเสริมสร้างรายได้จากการบริหารจัดการวัสดุเหลือใช้ให้เกิดประโยชน์อีกด้วย
ประมาณ 26 ล้านบาท ซึ่งเป็นการบริหารจัดการเพื่อเพิ่มมูลค่าแก่วัสดุเหลือใช้
อีกทั้งยังรักษาสภาพแวดล้อมโดยรอบให้มีคุณภาพที่ดียิ่งขึ้นอย่างต่อเนื่อง

รางวัลด้านคุณภาพ ความปลอดภัย อาชีวอนามัยและสิ่งแวดล้อม

ในปีที่ผ่านมาบริษัทฯ ได้รับรางวัลในด้านต่างๆ อาทิ

-   โครงการด้านการอนุรักษ์พลังงาน ผู้บริหารของบริษัท ได้รับรางวัลดีเด่น Thailand Energy
    Award 2011 ด้านบุคลากร
    ประเภทผู้บริหารโรงงานควบคุมดีเด่นจากกรมพัฒนาพลังานทดแทนและอนุรักษ์พลังงานและการพัฒนาพลังงานทดแทน
    รวมทั้งสร้างจิตสำนึกให้ผู้ที่เกี่ยวข้องนำไปปฏิบัติหรือประยุกต์ใช้ให้เกิดรูปธรรมอย่างยั่งยืน

-   โครงการด้านนวัตกรรม ผู้บริหารของบริษัทฯ ได้รับรางวัล “FACS Award for
    Distinguished Contribution to Economic Advancement 2011”
    จากสมาคมเคมีแห่งประเทศไทย ในพระอุปถัมป์ของ
    ศ.ดร.สมเด็จพระเจ้าลูกเธอเจ้าฟ้าจุฬาภรณวลัยลักษณ์ อัครราชกุมารี
    ในฐานะนักวิทยาศาสตร์ที่ได้เข้ามาในโลกธุรกิจและมีบทบาทสำคัญในการผลักดันงานวิจัยต่างๆ
    โดยบริษัทฯ ได้ยื่นขอจดสิทธิบัตรผลิตภัณฑ์ของบริษัทฯ ที่เป็นมิตรกับสิ่งแวดล้อมและลดการนำเข้า
    ซึ่งช่วยเพิ่มขีดความสามารถให้กับประเทศในด้านวิศวกรรมเคมี
    นำไปสู่นวัตกรรมการสร้างสรรค์ผลงานวิจัยใหม่
    ที่มีส่วนช่วยให้เศรษฐกิจและสังคมก้าวไปสู่การพัฒนาอย่างยั่งยืน

-   นอกจากนี้ โครงการ Green ABS ยังได้รับรางวัลรองชนะเลิศอันดับหนึ่ง ด้านเศรษฐกิจ
    จากงานนวัตกรรมแห่งชาติ 2554 (National Innovation Award 2011)
    ซึ่งจัดโดยสำนักงานนวัตกรรมแห่งชาติ ในการผลิตเม็ดพลาสติก ABS(Acrylonitrile
    Butadiene Styrene Copolymer)
    ซึ่งใช้น้ำยางธรรรมชาติเป็นวัตถุดิบทดแทนยางสังเคราะห์ได้ถึงร้อยละ 20-50
    โดยไม่ต้องปรับปรุงกระบวนการผลิตเพิ่มเติม
    ในขณะที่สามารถคงไว้ซึ่งคุณสมบัติมาตรฐานของเม็ดพลาสติก ABS
    ตลอดจนการรับแรงกระแทกได้เช่นเดิม
    นอกจากนี้ผลของโครงการนี้สามารถส่งเสริมและรับซื้อยางพาราจากเกษตรกรเป็นพื้นที่รวม
    20,000-50,000 ไร่ต่อปี คิดเป็นมูลค่า 620-1,560 ล้านบาท
    อีกทั้งยังสามารถทดแทนการนำเข้าบิวทาไดอีนจากต่างประเทศ
    เพื่อนำมาผลิตยางสังเคราะห์ได้มากกว่า 10,000 ตันต่อปี คิดเป็นมูลค่า 660 ล้านบาทต่อปี
    และหากเริ่มดำเนินการผลิตเต็มกำลังการผลิตจะสามารถลดปริมาณการปล่อยก๊าซคาร์บอนไดออกไซด์ได้
    700,000 ตันต่อปี อันเนื่องจากการสนับสนุนการปลูกต้นยางของเกษตรกร

-   โครงการอุตสาหกรรมสีเขียว : บริษัท ไออาร์พีซี จำกัด (มหาชน) จำนวน 9
    เลขทะเบียนของกลุ่มโรงงานปิโตรเลียมและปิโตรเคมี และบริษัท ไทย เอบีเอส จำกัด
    จำนวน 4 เลขทะเบียนโรงงาน ได้รับใบรับรองอุตสาหกรรมสีเขียว ระดับที่ 3 (Green
    System) จากกระทรวงอุตสาหกรรม เพื่อแสดงว่าบริษัท
    ได้มีการบริหารจัดการสิ่งแวดล้อมอย่างเป็นระบบ มีการติดตามประเมินผล
    มีการทบทวนเพื่อการพัฒนาอย่างต่อเนื่อง และเป็นผู้ประกอบการที่มีความรับผิดชอบต่อสังคม
    ชุมชนและสิ่งแวดล้อม รวมถึงสนับสนุนให้มีการพัฒนาด้านอุตสาหกรรมอย่างยั่งยืน

-   โครงการฉลากลดคาร์บอน (Carbon Reduction Label Products)
    ผลิตภัณฑ์เม็ดพลาสติกโพลีสไตรีน (Polystyrene; PS) ชนิด General Purpose
    Polystyrene ชนิด High Impact Polystyrene
    และผลิตภัณฑ์เม็ดพลาสติกโพลีสไตรีนที่ขยายตัวได้ (Expandable Polystyrene; EPS)
    ชนิด Standard type และชนิด Self Extinguishing โดยบริษัท ไทยเอบีเอส จำกัด
    ซึ่งเป็นบริษัทย่อยของไออาร์พีซีได้รับมอบเกียรติบัตรฉลากลดคาร์บอน (Carbon Reduction
    Label products) จากองค์การบริหารจัดการก๊าซเรือนกระจก (องค์การมหาชน)
    เพื่อแสดงว่าผลิตภัณฑ์ดังกล่าวผ่านกระบวนการผลิตที่เป็นมิตรต่อสภาพภูมิอากาศ
    มีส่วนร่วมในการลดการปล่อยก๊าซเรือนกระจก

-   โครงการ CSR-DIW
    โรงงานผลิตเม็ดพลาสติกโพลีเอทธิลีนชนิดความหนาแน่นสูงและ/หรือชนิดความหนาแน่นต่ำแบบเส้นตรง
    (HDPE) และโรงงานผลิตบีทีเอ็กซ์ (BTX) ได้รับโล่และเกียรติบัตร CSR-DIW Awards
    และโรงงานผลิตเอทธิลีน (ETP) โรงงานผลิตเม็ดพลาสติกโพลีโพรพิลีน (PP) โดยบริษัท
    ไออาร์พีซี จำกัด (มหาชน) และโรงงานผลิตเม็ดพลาสติกโพลีสไตรีน (Polystyrene :
    PS) โดยบริษัท ไทย เอบีเอส จำกัด ได้รับโล่และประกาศนียบัตรประเภท CSR-DIW
    Continuous Awards จากกรมโรงงานอุตสาหกรรม
    เพื่อแสดงว่าโรงงานดังกล่าวเป็นผู้ประกอบการอุตสาหกรรมที่ผ่านการทวนสอบระบบมาตรฐานความรับผิดชอบต่อสังคม
    (CSR-DIW)

-   โครงการกิจกรรมเพิ่มผลผลิต บริษัทฯ ได้รับรางวัลในฐานะที่เป็นองค์กรที่สนับสนุนให้มีการนำ
    QCC เข้ามาประยุกต์ใช้ในองค์กร โดยได้รับรางวัล QCC Promoter Award for Top
    Management จากสมาคมส่งเสริมเทคโนโลยี ไทย-ญี่ปุ่น (สสท.) และ รางวัลผลงานกลุ่ม
    QCC ดีเด่นจากกระทรวงอุตสาหกรรม

-   โครงการลดมลพิษในพื้นที่จังหวัดระยอง บริษัทฯ
    ได้รับโล่ห์และเกียรติบัตรโครงการจำหน่ายน้ำมันเบนซินหรือน้ำมันแก๊สโซฮอล์มาตรฐานยูโร 4
    ในพื้นที่จังหวัดระยอง ก่อนกำหนดบังคับใช้ตามกฎหมาย